Labanan an Diyablo Para Magrayo Siya (San 4:7) | Pagkamoot nin Dios\nTumangon Nindo an Diablo Asin an Saiyang mga Katusohan\n“Tumangon nindo an Diablo, asin sia madulag.”—SANTIAGO 4:7.\n1, 2. Sairisay an naggagayagaya sa mga okasyon nin bautismo?\nKUN kamo dakol nang dekada na naglilingkod ki Jehova, posibleng marhay na dakol nang pahayag sa bautismo an nadangog nindo sa satong mga asamblea asin kombension. Pero, gurano man kamo kaparateng presente sa siring na mga okasyon, posibleng marhay na napapahiro pa man giraray an saindong boot kada maheling nindo mismo an mga nakatukaw sa enotan na minatirindog tanganing ipresentar an saindang sadiri para sa bautismo. Sa panahon na iyan, madadangog an naghahagunghong na kaogmahan kan mga nagdadangog, na sinusundan nin bigla asin odok sa pusong urupakan. Tibaad mapaluha kamo mantang hineheling nindo an saro na naman na grupo nin mahalagang marhay na mga indibiduwal na kuminampi ki Jehova. Kanigoan na kagayagayahan an namamatean niato sa siring na mga okasyon!\n2 Minsan ngani tibaad pirang beses sana sa sarong taon na kita nakakaheling nin mga pagbautismo sa satong lugar, an mga anghel may pribilehio na mas parateng makaheling kaiyan. Naiimahinar daw nindo kun gurano kadakula kan seguradong “kagayagayahan sa langit” mantang naheheling ninda an rinibong indibiduwal sa bilog na kinaban na nakakadagdag kada semana sa naheheling na kabtang kan organisasyon ni Jehova? (Lucas 15:7, 10) Daing duda, naoogmang marhay an mga anghel na maheling an pagdakol na ini!—Haggeo 2:7.\nAN DIABLO “NAGLALAKAW NA SIRING SA NAGNGANGAROB NA LEON”\n3. Taano ta si Satanas naglalakaw na “siring sa nagngangarob na leon,” asin ano an gusto niang gibohon?\n3 Minsan siring, kabaliktaran nanggad, may espiritung mga linalang na nagheheling man na igwa nin grabeng kaanggotan sa mga pagbautismong iyan. Para ki Satanas asin sa mga demonyo, nakakauyam na maheling an rinibong tawo na tinatalikdan an maraot na kinaban na ini. Ini dahel ta ipinaghambog ni Satanas na mayo nin mga tawong naglilingkod ki Jehova huli sa tunay na pagkamoot asin na mayo nin magdadanay na maimbod kun nasa grabeng pagbalo. (Job 2:4, 5) Kada may mapahiro na idusay an saiyang sadiri ki Jehova, napapatunayan na sala si Satanas. Garo man sana si Satanas sinasampaling nin rinibong beses kada semana kan taon. Bakong makangangalas na sia “naglalakaw na siring sa nagngangarob na leon, na naghahanap nin masisiba”! (1 Pedro 5:8) Gustong-gusto kan “leon” na ini na sibaon kita sa espirituwal na paagi, na papangyarihon na maraót o maputol pa ngani an satong relasyon sa Dios.—Salmo 7:1, 2; 2 Timoteo 3:12.\nKada may magdusay kan sadiri nia ki Jehova asin magpabautismo, napapatunayan na sala si Satanas\n4, 5. (a) Linimitaran ni Jehova an impluwensia ni Satanas sa anong duwang importanteng paagi? (b) Sa ano makakasierto an sarong tunay na Kristiano?\n4 Minsan ngani maringis na kalaban an kaatubang niato, mayo kitang dahelan na madaog nin takot. Taano man? Huli ta linimitaran ni Jehova an impluwensia kan “nagngangarob na leon” na iyan sa duwang importanteng paagi. Ano an mga iyan? Enot sa gabos, ihinula ni Jehova na “sarong dakulang kadaklan” nin tunay na mga Kristiano an makakaligtas sa maabot na “dakulang kahorasaan.” (Kapahayagan 7:9, 14) An mga hula nin Dios dai noarin man masusudya. Kun siring, dawa si Satanas siertong nakakaaram na an banwaan nin Dios sa kabilogan dai nia kayang impluwensiahan.\n5 An ikaduwang limitasyon maririsa sa pundamental na katotoohan na isinabi kan saro sa maimbod na mga lingkod nin Dios kan suanoy. Si propeta Azarias nagsabi ki Hadeng Asa: “Si Jehova nasa saindo sagkod na kamo nasa saiya.” (2 Cronica 15:2; 1 Corinto 10:13) Dakol na nakasurat na halimbawa an nagpapatunay na kan nakaagi, pirmeng dai nagigin mapanggana si Satanas na sibaon an siisay man sa mga lingkod nin Dios na nagdadanay na dayupot sa Dios. (Hebreo 11:4-40) Ngonyan, makakaya nin sarong Kristianong nagdadanay na dayupot sa Dios na tumangon asin daogon pa ngani an Diablo. Sa katunayan, sinisierto sa sato kan Tataramon nin Dios: “Tumangon nindo an Diablo, asin sia madulag sa saindo.”—Santiago 4:7.\n“KITA NAKIKIPAGGUMOLAN . . . TUMANG SA MARIGSOK NA MGA PUERSANG ESPIRITU”\n6. Paano nakikipaglaban si Satanas sa indibiduwal na mga Kristiano?\n6 Si Satanas dai manggagana sa labanan, sabi ngani, alagad puede nia kitang mabiktima bilang mga indibiduwal kun magpapabaya kita. Aram ni Satanas na puede nia kitang sibaon kun mapapaluya nia an satong relasyon ki Jehova. Paano pinagmamaigotan ni Satanas na gibohon ini? Paagi sa makosog, personal, asin tusong pag-atake sa sato. Pag-olayan niato an pangenot na mga estratehiyang ini ni Satanas.\n7. Taano ta makosog na inaatake ni Satanas an banwaan ni Jehova?\n7 Makosog na mga pag-atake. Si apostol Juan nagsabi: “An bilog na kinaban namumugtak sa kapangyarihan kan saro na marigsok.” (1 Juan 5:19) An mga tataramon na iyan igwa nin patanid para sa gabos na tunay na Kristiano. Huling nasiba na ni Satanas an bilog na bakong diosnon na kinaban nin katawohan, puede na nia ngonyan na ikonsentrar asin pakosogon an saiyang mga pag-atake sa mga nakadulag sa saiya sagkod sa presente—an banwaan ni Jehova. (Miqueas 4:1; Juan 15:19; Kapahayagan 12:12, 17) Grabe an kaanggotan nia huling aram nia na halipot na sana an saiyang panahon. Kaya orog na pinapakosog nia an pang-iimpluwensia. Ngonyan, napapaatubang kita sa saiyang pangultimong madahas asin mapanlaglag na pagsalakay. Huli kaini, ngonyan orog kisa kasuarin man, kaipuhan niatong “mabatid an mga panahon tanganing maaraman kun ano an dapat [niatong] gibohon.”—1 Cronica 12:32.\n8. Ano an boot sabihon ni apostol Pablo kan sabihon nia na kita “nakikipaggumolan” tumang sa marigsok na mga espiritu?\n8 Personal na pakipaggumolan. Pinatanidan ni apostol Pablo an mga kapwa Kristiano: “Kita nakikipaggumolan . . . tumang sa marigsok na mga puersang espiritu sa langitnon na mga lugar.” (Efeso 6:12) Taano ta ginamit ni Pablo an terminong “nakikipaggumolan”? Huli ta nagtatao iyan kan ideya nin mano-mano asin hampangan na pakikipaglaban. Sa siring, sa paggamit kan terminong iyan, idinoon ni Pablo na an lambang saro sa sato igwa nin personal na pakikipaglaban sa marigsok na mga espiritu. Baga man nakaistar kita sa nasyon na lakop o bakong lakop an paniniwala sa marigsok na mga espiritu, nungka niatong paglingawan na kan idusay niato an satong sadiri ki Jehova, kita garo man sana nagpoon na sa pakipaggumolan. Minsan paano, poon sa pagdusay nin lambang Kristiano, dai na nia madudulagan an pakikipaglaban na ini. Bakong makangangalas na naheling ni Pablo an pangangaipo na tolong beses na sadolon an mga Kristiano sa Efeso na ‘marigon na manindogan’!—Efeso 6:11, 13, 14.\n9. (a) Taano ta naggagamit nin laen-laen na “katusohan” si Satanas asin an mga demonyo? (b) Taano ta pinagmamaigotan ni Satanas na raoton an satong pag-iisip, asin paano niato malalabanan an saiyang mga paghihingoa? (Helingon an kahon na “ Mag-ingat sa Katusohan ni Satanas!”) (c) Arin na katusohan an pag-oolayan niato ngonyan?\n9 Tusong mga pakana. Sinasadol ni Pablo an mga Kristiano na marigon na manindogan tumang sa “mga katusohan” ni Satanas. (Efeso 6:11, nota sa ibaba) Mangnohon na plural an ginamit ni Pablo. An marigsok na mga espiritu naggagamit nin bako sanang saro kundi laen-laen na tusong pakana—asin may balidong dahelan iyan. Sa paglihis nin panahon, an nagkapirang may pagtubod nakapanindogan nin marigon tumang sa sarong klase nin pagbalo, alagad nagpadaog sinda kan mapaatubang sa iba naman na klase nin pagbalo. Huli kaini, an Diablo asin an mga demonyo maingat na inoobserbaran an gawe-gawe kan lambang saro sa sato tanganing maheling an pinakakaluyahan niato. Dangan inaaprobetsaran ninda an ano man na tibaad espirituwal na kaluyahan niato. Pero, marahay sana ta puede niatong maaraman an dakol sa mga paagi kan Diablo, huli ta sinasabi iyan sa Biblia. (2 Corinto 2:11) Sa kapinonan kan librong ini, pinag-olayan niato an mga pakana na arog kan paon nin materyalismo, nakakaraot na pag-iriba, asin seksuwal na imoralidad. Pag-olayan niato ngonyan an saro pa sa mga katusohan ni Satanas—an espiritismo.\nAN PAGGIBO NIN ESPIRITISMO—SARONG AKTO NIN PAGTRAYDOR\n10. (a) Ano an espiritismo? (b) Ano an pagmansay ni Jehova sa espiritismo, asin ano an pagmansay nindo dian?\n10 Paagi sa paggibo nin espiritismo, o demonismo, an saro direktang nakikikomunikar sa marigsok na mga espiritu. An nagkapirang klase nin espiritismo iyo an pagtoodtood, panraratak, pag-orasyon, asin pakihumapot sa mga gadan. Siring kan aram na niatong marhay, minamansay ni Jehova na “makauuyam nin makuri” an espiritismo. (Deuteronomio 18:10-12; Kapahayagan 21:8) Huling dapat man niatong “ikasurang nin makuri an maraot,” dai lamang niato iisipon noarin man na makiibaiba sa marigsok na mga puersang espiritu. (Roma 12:9) Kanigoan kamakababaldeng akto iyan nin pagtraydor sa satong langitnon na Ama, si Jehova!\n11. Taano ta magigin dakulang kapangganahan para ki Satanas kun maeengganyar nia kita na maimbuelto sa espiritismo? Iilustrar.\n11 Minsan siring, sa dahelan mismo na grabeng pagtraydor ki Jehova an pakikisale sa espiritismo, desidido si Satanas na iimbuelto dian an nagkapira sa sato. Kada maengganyar nia an sarong Kristiano na maimbuelto sa demonismo, si Satanas nakakapuntos na may dakulang kapangganahan. Taano? Isip-isipon nindo an pagkokomparar na ini: Kun an sarong soldados makokombensir na bayaan asin traydoran an saiyang hukbo asin makiayon sa kalaban na mga hukbo, an kalaban na komandante maoogmang marhay. Tibaad iparada pa ngani an nagtraydor bilang tropeo, tanganing insultohon an dating komandante nin hukbo kan soldados na iyan. Kaagid kaiyan, kun an sarong Kristiano naimbuelto sa espiritismo, sadiring boot asin tuyo niang binabayaan si Jehova asin direkta siang nagpapasakop ki Satanas. Imahinara na sana an kaogmahan ni Satanas na iparada an nagbayang iyan bilang tropeo sa ralaban! Igwa daw nin siisay man sa sato na gustong magtao sa Diablo nin siring na kapangganahan? Mayo nanggad! Bako kitang mga traydor.\nPAGPALATAW NIN MGA HAPOT TANGANING MAGBANGON NIN MGA PAGDUDA\n12. Anong paagi an ginagamit ni Satanas tanganing impluwensiahan an satong pagmansay manongod sa espiritismo?\n12 Sagkod na ikinakasurang niato nin makuri an espiritismo, dai manggagana sa sato si Satanas paagi sa paggamit kaiyan. Huli kaini, aram nia na dapat niang liwaton an satong pag-iisip. Paano? Naghahanap sia nin mga paagi na ribarawon an mga Kristiano sagkod na an nagkapira mag-isip na an “marahay maraot asin an maraot marahay.” (Isaias 5:20) Tanganing magibo iyan, sa parate ginagamit giraray ni Satanas an saro sa saiyang mga paagi na probado na sa halawig na panahon—sia nagpapalataw nin mga hapot tanganing magbangon nin mga pagduda.\n13. Paano ginamit ni Satanas an pagpalataw nin mga hapot tanganing magbangon nin mga pagduda?\n13 Mangnoha kun paano ginamit ni Satanas an paaging iyan kan nakaagi. Sa Eden hinapot nia si Eva: “Ano totoo na an Dios nagsabi na dai kamo magkakan sa gabos na kahoy kan hardin?” Kan panahon ni Job, durante nin pagtiripon kan mga anghel sa langit, nagpalataw nin hapot si Satanas: “Natatakot daw si Job sa Dios na mayo nin nakukuang pakinabang?” Asin sa kapinonan kan ministeryo ni Jesus digdi sa daga, inangat ni Satanas si Cristo sa pagsabing: “Kun ika aki nin Dios, sabihi an mga gapong ini na magin tinapay.” Imahinara—sa kamugtakan ni Jesus, nangahas si Satanas na olog-ologon an mismong mga tataramon na sinabi mismo ni Jehova mga anom na semana bago kaidto: “Ini an sakong Aki, an namomotan, na sakong inoyonan”!—Genesis 3:1; Job 1:9; Mateo 3:17; 4:3.\n14. (a) Paano ginagamit ni Satanas an saiyang pakana na pagbangon nin mga pagduda dapit sa espiritismo? (b) Ano an pag-oolayan niato ngonyan?\n14 Ngonyan, ginagamit kan Diablo an kaparehong pakana sa paghihingoang magbangon nin mga pagduda dapit sa pagigin marigsok nin espiritismo. Makamomondo, nagin mapanggana sia sa pagbangon nin mga pagduda sa isip nin nagkapirang may pagtubod. Pinonan nindang kuestionon kun baga talagang marompot nanggad an nagkapirang klase nin espiritismo. Garo man sana nag-iisip sinda, ‘Ano totoo daw iyan?’ (2 Corinto 11:3) Paano niato matatabangan an siring na mga tawo na itanos an saindang pag-iisip? Paano niato masesegurado na dai kita maimpluwensiahan kan pakana ni Satanas? Tanganing masimbag iyan, pag-olayan niato an duwang kabtang nin buhay na may katusohan na inatian ni Satanas nin espiritistikong mga elemento. Iyan an aling-alingan asin an pag-asikaso sa salud.\nPAG-APROBETSAR SA SATONG MGA PAGMAWOT ASIN PANGANGAIPO\n15. (a) Paano minamansay nin dakol na taga Solnopan an espiritismo? (b) Paano nakaimpluwensia sa nagkapirang Kristiano an pagmansay kan kinaban dapit sa espiritismo?\n15 Nangorogna sa Solnopan, paorog nang paorog na nagigin ordinaryo na sana an okultismo, panraratak, asin iba pang klase nin espiritismo. An mga pelikula, libro, programa sa TV, asin mga kawat sa komputer paorog nang paorog na ilinaladawan na an sa demonyong mga gibo nakakaogma, madonong, asin dai nakakaraot. An nagkapirang pelikula asin libro na an estorya nakasentro sa okulto nagin labi-labi na kapopular kaya an mga tagahanga nag-organisar nin mga fans’ club. Malinaw nanggad, nagin mapanggana an mga demonyo na paluwason na bakong peligroso an okulto. Nakakaimpluwensia na daw sa mga Kristiano an kaisipan na ini na garo baga bakong gayong peligroso an espiritismo? Naapektaran na an pag-iisip nin nagkapira. Sa anong paagi? Sa pagtao nin tipikal na halimbawa, pagkatapos na an sarong Kristiano magheling nin pelikula na nagtatampok nin okulto, sia nagsabi, “Nagheling ako kan pelikula, alagad dai man ako naggigibo nin espiritismo.” Taano ta peligroso an siring na pangangatanosan?\n16. Taano ta peligroso na pumili nin aling-alingan na nagtatampok nin mga gibo nin okulto?\n16 Minsan ngani magkalaen an aktuwal na paggibo nin espiritismo asin pagheling kaiyan, dai nanggad iyan nangangahulogan na bakong peligroso an pagheling nin mga gibo nin okulto. Taano man? Isip-isipa ini: Ipinaparisa kan Tataramon nin Dios na si Satanas, ni an saiyang mga demonyo, mayo nin kakayahan na basahon an satong iniisip. * Huli kaini, siring kan nasambitan sa enotan, tanganing maaraman ninda an iniisip niato asin maheling an ano man na espirituwal na kaluyahan niato, kaipuhan na maingat na obserbaran kan marigsok na mga espiritu an satong mga ginigibo—kaiba an pinipili niatong aling-alingan. Kun naheheling sa mga gawe-gawe nin sarong Kristiano na ikinakaogma nia an mga pelikula o libro na nagtatampok nin mga espiritista, orasyon sa mahika, akto nin pagsanib nin demonyo, o kaagid na sa demonyong mga tema, sia may itinataong mensahe sa mga demonyo. Garo man sana sinasabi nia sa sainda an saiyang kaluyahan! Puede na ngonyan na orog na pakosogon kan mga demonyo an pakikipaggumolan sa Kristianong iyan tanganing aprobetsaran an kaluyahan na ihinayag nia sagkod na sia matringkahan ninda, sabi ngani. Sa katunayan, sa kahurihurihi naimbuelto sa aktuwal na paggibo nin espiritismo an nagkapira na enot na napukaw an interes sa espiritismo paagi sa aling-alingan na risang-risa na nagtatampok nin okulto.—Galacia 6:7.\nMakinabang sa pagsuportar ni Jehova kun may helang\n17. Paagi sa anong katusohan tibaad aprobetsaran ni Satanas an mga may helang?\n17 Si Satanas nagmamaigot na aprobetsaran bako sanang an satong pagmawot na mag-aling-aling kundi pati an satong pangangaipo na asikasohon an satong salud. Paano? Tibaad madesganar an sarong Kristiano na nagluluya na an salud sa ibong nin dakol na paghihingoa na maomayan. (Marcos 5:25, 26) Puedeng magtao iyan ki Satanas asin sa mga demonyo nin paborableng oportunidad na aprobetsaran sia. Aram nanggad ninda na an Tataramon nin Dios nagpapatanid na dai maghagad nin ‘tabang sa mga naggigibo nin nakakadanyar na bagay.’ (Isaias 31:2) Tanganing madara an sarong Kristiano na dai magsunod sa patanid na iyan, tibaad tentaran kan mga demonyo an may helang na, huli sa pagkadesesperado, pilion na sana an mga pagbolong o prosedimiento na may kalabot na paggamit nin “misteryosong kapangyarihan,” o espiritismo—sarong bagay na biyong nakakadanyar. Kun magin mapanggana an katusohan na iyan kan mga demonyo, puedeng paluyahon kaiyan an relasyon sa Dios kan saro na may helang. Sa anong paagi?\n18. Anong mga klase nin prosedimiento an isisikwal nin sarong Kristiano, asin taano?\n18 Pinatanidan ni Jehova an mga Israelita na naggamit nin “misteryosong kapangyarihan”: “Kun binubuka nindo an saindong mga palad, itinatago ko sa saindo an sakong mga mata. Dawa pa namimibi kamo nin dakol, dai ako naghihinanyog.” (Isaias 1:13, 15) Siempre, gusto niato pirme na likayan an ano man na bagay na puedeng makaolang sa satong mga pamibi asin makapaluya sa pagsuportar na inaako niato ki Jehova—asin lalong-lalo na kun kita may helang. (Salmo 41:3) Huli kaini, kun may nagpaparisa na an sarong prosedimiento nin diagnosis o pagbolong paagi sa terapi igwa nin espiritistikong mga elemento, maninigong isikwal iyan nin tunay na Kristiano. * (Mateo 6:13) Sa paaging iyan, makakasierto sia na mapagdadanay nia an pagsuportar ni Jehova.—Helingon an kahon na “Talaga daw na Espiritismo Iyan?”\nTALAGA DAW NA ESPIRITISMO IYAN?\nPrinsipyo: “Hayag na an mga gibo kan laman, asin an mga iyan iyo an . . . paggibo nin espiritismo, . . . pagkabaranga, mga sekta . . . An mga naggigibo nin siring na mga bagay dai magmamana kan kahadean nin Dios.”—Galacia 5:19-21.\nIgwa daw ako nin ano man na kostumbreng sinusunod na konektado sa falsong mga paniniwala sa relihion?—2 Corinto 6:16, 17.\nIgwa daw ako nin ano man na mga bagay na ginagamit na direktang may koneksion sa espiritistikong mga gibo?—Gibo 19:19.\nAn pagpabolong ko daw igwa nin kalabot na sarong klase nin misteryosong kapangyarihan o mahika?—Levitico 19:26.\nKADAKOL KAN ESTORYA MANONGOD SA MGA DEMONYO\n19. (a) Nadaya kan Diablo an dakol na tawo na maniwala sa ano manongod sa saiyang kapangyarihan? (b) Anong mga estorya an maninigong likayan kan tunay na mga Kristiano?\n19 Mantang an dakol na tawo sa Solnopan nag-iisip na bakong gayong peligroso an kapangyarihan ni Satanas, kabaliktaran an nangyayari sa ibang parte kan kinaban. Sa mga lugar na iyan, dakol an nadaya kan Diablo na maniwala na sia igwa nin orog pang kapangyarihan kisa sa talagang kapangyarihan nia. May mga tawo na nabubuhay, nagkakakan, nagtatrabaho, asin nagtotorog na grabe an takot sa marigsok na mga espiritu. Kadakol kan estorya manongod sa makapangyarihan na mga gibo nin mga demonyo. Parateng ikinakaogma an pag-estorya kaiyan; kawiliwili iyan sa mga tawo. Maninigo daw na magpalakop man kita nin siring na mga estorya? Dai, linilikayan kan mga lingkod kan tunay na Dios an paggibo kaiyan huli sa duwang importanteng dahelan.\n20. Paano tibaad dai tinutuyong palakopon nin saro an propaganda ni Satanas?\n20 Enot, paagi sa pag-estorya manongod sa mga ginigibo kan mga demonyo, sinusuportaran nin saro an intereses ni Satanas. Taano man? Pinapatunayan kan Tataramon nin Dios na may kakayahan si Satanas na gumibo nin makapangyarihan na mga gibo, alagad nagpapatanid man iyan na sia naggagamit nin “putik na mga tanda” asin “pandadaya.” (2 Tesalonica 2:9, 10) Huling si Satanas an poon na paradaya, aram nia kun paano iimpluwensiahan an isip kan mga mahilig sa espiritismo asin kun paano sinda papaniwalaon sa mga bagay na bakong totoo. An mga siring tibaad sinserong naniniwala na may mga bagay sindang naheling saka nadangog asin tibaad eestorya ninda na totoo an saindang mga eksperyensia. Pag-abot nin panahon, nasosobrahan na an saindang mga estorya huli sa pagparaorootro kaiyan. Kun papalakopon nin sarong Kristiano an siring na mga estorya, garo man sana ginigibo nia an kabotan kan Diablo—“an ama kan kaputikan.” Magpapalakop sia nin propaganda ni Satanas.—Juan 8:44; 2 Timoteo 2:16.\n21. Sa ano niato gustong isentro an satong mga pag-orolay?\n21 Ikaduwa, dawa kun an sarong Kristiano totoong nakatupar nin marigsok na mga espiritu kan nakaagi, lilikayan nia na paorootrong libangon an mga kapagtubod paagi sa pag-estorya nin siring na mga bagay. Taano? Sinasadol kita: “[Magheling] nin maingat sa Pangenot na Ahente asin Parasangkap kan satong pagtubod, si Jesus.” (Hebreo 12:2) Iyo, dapat na ipokus niato an satong atension ki Cristo, bakong ki Satanas. Mahalagang mangnohon na kan nasa daga kaidto si Jesus, dai nia linibang an saiyang mga disipulo paagi sa mga estorya dapit sa marigsok na mga espiritu, minsan ngani dakol siang puedeng sabihon manongod sa kaya o dai kayang gibohon ni Satanas. Imbes, nagkonsentrar si Jesus sa mensahe kan Kahadean. Kun siring, bilang pag-arog ki Jesus asin sa mga apostol, an satong mga pag-orolay gusto niatong isentro sa “makangangalas na mga bagay nin Dios.”—Gibo 2:11; Lucas 8:1; Roma 1:11, 12.\n22. Paano kita padagos na makakakontribwir sa “kagayagayahan sa langit”?\n22 Totoo, naggagamit si Satanas nin laen-laen na katusohan, kaiba an espiritismo, sa pagmamaigot na raoton an relasyon niato ki Jehova. Minsan siring, kun ikinakaongis niato nin makuri an maraot asin nangangapot kita sa marahay, dai niato tinatawan nin oportunidad an Diablo na paluyahon an satong determinasyon na isikwal an gabos na klase nin espiritismo. (Efeso 4:27) Imahinara an magigin dakulang “kagayagayahan sa langit” kun padagos kitang ‘marigon na maninindogan tumang sa mga katusohan kan Diablo’ sagkod na mawara na sia!—Efeso 6:11; nota sa ibaba.\n^ par. 16 An deskriptibong mga ngaran na itinao ki Satanas (Paratumang, Parabalobagi, Paradaya, Paratentar, Putikon) dai nagpaparisa na may kakayahan sia na siyasaton an satong puso asin isip. Minsan siring, sa kabaliktaran, si Jehova ilinaladawan bilang “parasiyasat sa mga puso,” asin si Jesus bilang an “nagsisiyasat kan mga bato asin puso.”—Talinhaga 17:3; Kapahayagan 2:23.\n^ par. 18 Para sa dugang pang impormasyon, helingon an artikulong “Sarong Eksamin sa Salud na Para sa Saindo?” sa isyu kan An Torrengbantayan na Disyembre 15, 1994, pahina 19-22, asin an artikulong “The Bible’s Viewpoint: Your Choice of Medical Treatment—Does It Matter?” sa isyu kan Awake! na Enero 8, 2001.\nMAG-INGAT SA KATUSOHAN NI SATANAS!\nSi Satanas, an eksperto sa pandadaya, ‘binubuta an isip kan mga dai nagtutubod’ sa laog nin rinibo nang taon ngonyan. (2 Corinto 4:4) Sia daing ontok man sa saiyang mga paghihingoa na raoton an pag-iisip kan mga nagsasamba sa Dios. Taano? Nasasabotan ni Satanas na an satong iniisip may epekto sa satong paggawe. Aram nia na kun mararaot nia an satong kaisipan, puede nia kitang maimpluwensiahan na gumibo nin maraot.—Santiago 1:14, 15.\nGirumdoma an paagi ni Satanas sa pagdaya ki Eva. Si apostol Pablo nagsurat: “Ako natatakot na maski paano, kun paanong si Eva nadaya kan halas paagi sa katusohan kaiyan, maraót an saindong isip parayo sa . . . Cristo.” (2 Corinto 11:3) Paagi sa paggamit ni Satanas nin tusong halas, tinentaran nia si Eva na gumawe sa ikakapahamak kaini. Hiningoa nia na raoton an isip ni Eva, na biribidon an saiyang kaisipan. Nag-aser an taktikang iyan. Huling naghinanyog si Eva, an saiyang punto de vista naliwat, asin an bawal nagin kawiliwili. Kan maraót na an saiyang isip, madali na sana siang nasugotan na magkasala.—Genesis 3:1-6; Kapahayagan 12:9.\nSi Satanas dai nagliliwat. An pangenot niang prinsipyo iyo pa man giraray: Raoton an isip, asin masunod na an paggibo nin kasalan. Dinisenyo ni Satanas an politika, relihion, komersio, asin aling-alingan kan sistemang ini tanganing palakopon an saiyang propaganda. (Juan 14:30) Mapanggana sia sa pagraot sa kaisipan kan dakulang mayoriya nin katawohan, na liniliwat an saindang mga saboot asin punto de vista. An paggawe na dati ibinibilang na kasalan—siring kan homoseksuwalidad, pagsasaro nin mga bakong kasal, asin pagkaigwa nin mga aki kan mga magurang na bakong kasal—sa parate ibinibilang nang puede, kawiliwili pa ngani. Gurano kaepektibo si Satanas sa pagtentar sa mga tawo? An Biblia nagsasabi: “An bilog na kinaban namumugtak sa kapangyarihan kan saro na marigsok.”—1 Juan 5:19.\nBilang mga Kristiano, dai kita libre sa mga paagi ni Satanas. (1 Corinto 10:12) Huling aram ni Satanas na halipot na sana an saiyang panahon, sia may “dakulang kaanggotan” asin nangorognang desidido na dayaon an banwaan nin Dios. (Kapahayagan 12:12) Kun dai kita mag-iingat, an tusong propaganda ni Satanas asin an dakol na “paradaya sa isip” na ginagamit nia puedeng makaraot sa satong kaisipan asin matentaran kitang magkasala.—Tito 1:10.\nHalimbawa, isip-isipon nindo an pagmansay kan kinaban dapit sa pag-agom. Itinotokdo kan Biblia na sagrado an pag-agom, na may nagdadanay na kapanugaan. (Mateo 19:5, 6, 9) Parateng ilinaladawan kan mga pelikula asin programa sa telebisyon sa kinaban na ini na an pag-agom saro sanang temporaryong kasundoan na madaling talikdan. Bilang mga Kristiano, kaipuhan na mag-ingat kita na an propagandang ini ni Satanas dai makaraot sa satong kaisipan. Kun dai kokontrahon an impluwensiang ini, puede kaining biribidon an satong punto de vista, na pinapaluya an satong kapanugaan sa satong agom. Kun napapaatubang sa mga problemang pangmag-agom, tibaad matentaran kitang humanap nin pagsabot asin pagsuportar nin iba na bako niatong agom. Dai mahahaloy may ibang tawo—tibaad katrabaho o kapagtubod—na tibaad garo baga nagpapaheling nin emosyonal na kadayupotan. Kun totogotan niato na tumalubo an romantikong kadayupotan, tibaad matentaran kita na gumibo nin kasalan.\nBilang saro pang halimbawa, isip-isipon nindo an espiritu nin pagigin independiente na lakop sa kinaban ni Satanas. Dakol an ‘matagas an payo, maabhaw.’ (2 Timoteo 3:4) Kun mararaot kan siring na espiritu an satong kaisipan, tibaad mabiribid an pagmansay niato dapit sa pagpapasakop asin pagkuyog. Kun an sarong Kristianong lalaki naolakitan kan espiritung ini, tibaad ikaanggot nia an hatol kan kamagurangan. (Hebreo 12:5) An sarong Kristiana tibaad magpoon na kuestionon an areglo nin Dios dapit sa pagkapayo.—1 Corinto 11:3.\nMakakapagpasalamat kita na pinapatanidan kita ni Jehova manongod sa mga paagi ni Satanas. (2 Corinto 2:11) Magin determinado kita na dai noarin man pagtogotan na makalaog sa satong kaisipan an propaganda ni Satanas. Tanganing magdanay sa pagkamoot nin Dios, kaipuhan na papagdanayon niatong ‘nakasentro an satong isip sa mga bagay na nasa itaas.’—Colosas 3:2.\nTulong karakteristiko ni Satanas an dahilan kun taano ta siya sarong peligrosong marhay na kaiwal.\nI-share I-share Tumangon Nindo an Diablo Asin an Saiyang mga Katusohan


Posporo (elemento) - Wikipedia\n(Pinagbalikwat gikan sa Phosphorus)\nAn puti (mala-giyaw sa wala), pula (an duwa sa tahaw), asin violetang (tuo) mga posporo\nAn posporo (Spanish: fósforo, Ingles: phosphorus) iyo sarong elementong kimikal na naggagamit nin simbolong P asin nin atomikong bilang na 15. Sarong multivalent na dae metal na kabale sa grupo nin nitroheno, an posporo iyo harus mahihiling sa mga dae-organikong gapong phosphate. An elementong posporo iyo may duwang klaseng lakop-lakop - an puting posporo asin pulang posporo. Maski ngani an boot-sabihon kan taramong "phosphorescence" iyo magliwanag matapos an pag-ilaw, hale sa taramong posporo, an ilaw nin posporo iyo naggigikan sa pag-o-oksihena kan puti -(pero dae pula)- nin posporo sagkod dapat inaapod na chemiluminescence.\nNin uli sa halangkaw kaining reaktibidad, an posporo iyo dae nuarin man nahahanap bilang talingkas na elemento sa kalibotan kan kinaban. An kaenot-enoteng klase nin posporo (puting posporo, kaidtong 1669) iyo nagluwas nin maluyang ilaw matapos matamaan nin oksiheno— kaya pigbansagan ining (gikan sa mitolohiyang Griyego) Φωσφόρος, na an boot-sabihon iyo "tagadara nin liwanag" (lenggwaheng Latin: Lucifer), na pigsisimbolo an "Bituon nin Pagka-aga", an planetang Venus.\nAn posporo iyo parte nin DNA, RNA, ATP, pati na an lipidong-posporo na parte nin mga cell membranes. Ini iyo sarong esensyal na elemento para sa gabos na buhay na selula. Harus man ining mahihiling sa mga pataba, pulbura, toothpaste, pestecide, mga sabon panlaba, asin siyempre, sa mga posporo mismo.\nDNA (Deoxyribonucleuic acid)\n↑ B. D. Ellis and C. L. B. Macdonald* "Phosphorus(I) Iodide: A Versatile Metathesis Reagent for the Synthesis of Low Oxidation State Phosphorus Compounds" Inorg. Chem., 2006, 45 (17), pp 6864\nAn Wikimedia Commons igwa nin medya dapit sa Phosphorus.\nSarong tamboan na artikulo sa Siyensya ini. Makakatabang ka sa Bikol Wikipedia sa pagpoon kaining pahina.\nPinaghugot gikan sa "https://bcl.wikipedia.org/w/index.php?title=Posporo_(elemento)&oldid=199992"\nHuring pigliwat an pahinang ini kan 25 Desyembre 2020, alas 12:36.


Tipong - Английский - Тагальский Переводы и примеры\nВы искали: tipong (Английский - Тагальский)\nako yung tipong sinaktan muna kaya parin kita patawanin\nKun ika an Kabikolan, Dai mo isaray kaiba kan mga luma mong bado An dati mong gawi gawi. Kaidto, bakong lambanog an rason Tanganing tuwangan ta an harong ni Juan Haling Iraya pasiring Ilahod. Bakong linubak asin mahamis na sabaw tipong An nagtitipon kun igwang baraylehan. Iribanan kita kun mag ani, magbanwit,\nKun ika an Kabikolan, Dai mo isaray kaiba kan mga luma mong bado An dati mong gawi-gawi. Kaidto, bakong lambanog an rason Tanganing tuwangan ta an harong ni Juan Haling Iraya pasiring Ilahod. Bakong linubak asin mahamis na sabaw-tipong An nagtitipon kun igwang baraylehan. Iribanan kita kun mag-ani, magbanwit,\ncamzap brasileiro (Испанский>Португальский)spokesperson (Английский>Валлийский)tum kyu dar rahe ho (Английский>Хинди)külföldi (Венгерский>Английский)do not follow majority follow the right way (Английский>Хинди)nec satis (Латинский>Итальянский)lichtsteiner (Немецкий>Английский)gemeenschapswateren (Голландский>Венгерский)sbaraglio (Итальянский>Немецкий)obiteljskih (Хорватский>Финский)nacheifern (Немецкий>Английский)groupwise (Английский>Арабский)body shaming (Английский>Тагальский)tourne (Французский>Венгерский)firmware (Португальский>Английский)bitstream hd (Английский>Испанский)meaning of ulirang ama (Тагальский>Английский)meaning of avocado (Английский>Каннада)po marie e tenei apopo (Маори>Английский)inmekaar (Африкаанс>Эсперанто)ano ang ibig sabihin ng macro nutrients (Тагальский>Английский)kickban (Английский>Японский)temporibus antiquis (Латинский>Немецкий)your generosity would be greatly appreciated (Английский>Тагальский)10 important points of a tree in telugu (Английский>Телугу)


89.5 OKFM SORSOGON NEWS ONLINE: Enrollees sa Bicol uminabot na sa sobra 837 mil mantang Sor. City council pabor na dae ngona magkaigwa nin klase an mga estudyante mantang dae pa nin bakuna laban sa Covid-19\nEnrollees sa Bicol uminabot na sa sobra 837 mil mantang Sor. City council pabor na dae ngona magkaigwa nin klase an mga estudyante mantang dae pa nin bakuna laban sa Covid-19\nSa tahaw kan krisis COVID-19, nakapagrekord na an Department of Education o DepEd Bicol nin 837,880 na mga estudyanteng nagpa-enroll poon sa lebel nin Kindergarten sagkod Senior Senior High School asin Alternative Learning System para sa SY 2020-2021.\nBasado sa datos, mas halangkaw an bilang kan mga estudyanteng nagpa-enroll sa mga pampublikong eskwelahan na uminabot sa 804,345 kumpara sa 33,535 sana na nagpa-enroll sa mga pribadong eskwelahan poon kan Hunyo 1 sagkod alas-otso nin aga kasuudma Hunyo 24, 2020.\nSa ibong kan siring na pahayag kan Deped Bicol, nagpasar nin resolosyon an mga miembro kan Sanggunian Panglunsod na suportado kan lokal na gobyerno kan ciudad na nagsasabi na pabor sinda kamawotan kan presidente na 'no vaccine no face to face classes.\nMantang pinagsusurat an baretang ini, dae pa nin opisyal na pahayag an opisina ni City School Division Supt. William Gando sa pahayag kan ciudad na pabor ining paramientras na ngonang iatras an ralaogan kan klase sa Agosto.\nMientrastanto, nangapudan an Department of Education sa publiko na iwasan magamit nin education materials na dae accredited gikan sa saindang opisina,\nIni kasunod kan report na may mga educational materials na ipinapabakal online.\nIpinagtaong ehemplo kan Deped an sarong insidente kan sarong libro kun saen nakasurat an “Banana” Rice Terraces imbes na Banaue Rice Terraces.\nMatatandaan na hinale kan DepEd an 60% kan curriculum kaini para makapag-adjust sa remote learning approach sa naghahadang hadang na pagpoon kan masunod na school year na nakatalaan na mag arangkada sa Agosto 24.\nBy okfm at June 24, 2020\nCDRRMO may ipinalowas na abiso sa mga barangay\nMisa sa nagkapirang parokya sa diyosesis kan Sorsogon, paramientras na kinanselar ni Bishop Dialogo


Gibo sa Bikol\nAN PAG-ORGOLYO sa sadiring rona dai naipapahiling sa paghangaw sana kan mga tataramon na "orgolyo ko an banwaan ko" o kun bako man "ogma ako na ako Bikolano." Ini isinasabuhay, siring dugong minadalagan sa satong mga ugat asin siring man sa doros na satong hinahangos. Bilang saro man na parasurat, an pag-orgolyo sa sadiring pinaghalean siring man sa literatura na dai sana minatapos sa pagpublikar asin pag-imprenta, alagad sa pagbasa kan mga namamanwaan kan gibong arteng ini. Kadakol pang ibang paagi. Alagad dai ta nanggad maiinegar na an sosyudad ta ngunyan natatamongan na gayo nin kolonyal na pag-iisip kun sain labi-labi an kusog kan pagtubod na an imported sanggatos na beses na orog na marhay kaysa sa mga produkto kan sadiring banwaan. Igwa akong mga kamidbid na ata na nganing dai na nagbabakal nin mga produktong gibo digdi sa Bikol, mambabalubagi pa. Maluya daa an pagkakagibo kun ini sarong bagay, bakong masiram kun ini man kakánon—biyong saditon sa saindang paghiling kun ini lokal na produkto. Alagad orgolyo daa ninda na sinda Bikolano. An minaluwas, si Manny Pacquiao saná an world class.\nKan nakaaging semana, Oktubre 11 hanggang 14, ginibo an OK Bikol (Orgolyo Ko an Bikol) sa Megatrade Hall kan SM Megamall. Eksibit ini kan mga produkto kan anom na probinsiya kan Kabikolan. Sa OK Bikol, minaluwas na labi kadakula an potensyal kan rehiyon sa lado kan produksyon. Kaiba sa eksibit an mahiwas na hawanan nin mga produkto, poon sa mga kakanon, muwebles, dekorasyon, mga bag, bado, inomon, serbisyo, gamit sa harong asin kadakol pang iba. An mga ini mga produktong dai mapahuri kun kalidad asin gayon sana man an pagbabasehan. An mga ini ladawan man kan natural na pagiging creative kan mga Bikolano sa paghimo nin mga bagong bagay. Arog baga ngaya kan mga muebles kan Nitz Furniture na nakabase sa Naga, kun sain saro sa mga produktong ipinahiling ninda iyo an sarong center table na huna mo kaputol na Roman column o harigi, alagad pag hiniling mong haranihan, ini palan gibo sa mga purutol-putol na kawayan na tada sana kan mga parakakawayán diyan sa Magsaysay.\nBago an OK Bikol, nagkaigwa nin entrebista si Pia Hontiveros sa show na Shoptalk sa ANC sa nagkakapirang exhibitors kaiba na sinda Jo Antonio kan Prime Legacy na bags an pangenot na produkto. An mga bags na gibo ninda minagamit nin raw materials na makukua digdi sa Bikol, asin an mga paragibo ninda mga Bikolano. An mga bag na ini ine-export na ninda, alagad nakakamundong isipon na magin an mga Bikolano mismo dai man nagpapatronize kan mga produktong ini. Pipilion na sana kan iba na magkaigwa nin Salvatore Ferragamo o Gucci na bag huli man ta ini an ginagaramit kan mga iniidolo nindang mga artista sa Hollywood. An dai lang ninda isi iyo na an mga bag na gibo kan Prime Legacy nakadisplay sa nagkakapirang shops duman mismo sa Beverly Hills.\nSiring man, an espesyal na sukâ na gibo kan Sorsogon Food Enterprises na saindang inoorgolyo bilang puro, natural asin virgin vinegar, huli ta ini dai ginamitan nin anuman na kemikal asin man igwa pa kan inaapod na mother of vinegar na iyo an nagpapaalsom kan sukâ, orog na mabakál sa luwas kan Bikol. Magayon an packaging kaini, kun kaya an nasabing produkto nakaabot naman sa manlaenlaen na international trade fairs. Igwa pa sinda nin variety na igwang kasalak na wild honey na prubado sa mga tests na nakakarahay sa lawas kan tao. Nagrahay-rahay na kutang pag-isipon na an mga produktong ini mga Bikolanong produkto na minagibo kan saindang pangaran sa pang-kinaban na dalagan kan komersyo. Kun ini mapadagos, tibaad man lang orog pang magdakol an mga Bikolanong entrepreneur na mahaman nin mga produktong gikan asin gibo sa Bikol alagad orog pa ki Manny Pacquiao ka-world class. Sa ladong ini, an Bikol bako na sanang buying region na naglalaom saná sa produkto kan ibang lugar orog na an Manila, alagad saro nang lugar na mayaman an produksyon siring sa pangatorogan kan Consuelo "Chito" Madrigal Foundation asin man kan College of Commerce kan Ateneo de Naga University na minapasubli pa ngani nin puhunan sa mga estudyante tanganing makapagpoon nin sarong negosyo.\nSa bagay na ini, kaipuhan na gáyong isikwal an kaisipan na kolonyal na minataong impresyon na an gibo sa ibang nasyon sana an maorag, asin an lokal na mga produkto maluluya, minsan dai pa ngani napupurbaran. Orog na marhay gayod kun tabangan, bakalon tanganing orog pang maparahay an produkto. Pirmi kitang nagkukurahaw kontra sa mga kapitalista na an kwarta ta pagkatapos kamkamon sa paagi kan barakalan, ilalayog na paduman sa nasyon na saindang pinaghalean tanganing duman paitokon, gastoson asin ipag-invest. An natatada sato, mayo. Alagad padagos sana man kitang minabakal kan mga produkto ninda. Iyo man ini an agyat sa mga nagtatrabaho sa ibang nasyon, na digdi gastoson an saindang hinanapan, huli ta sa paaging ini, dai sana pansadiring kapakanan an dinudumanan kan pirak, alagad nagiging tungtungan ini kan sosyudad tanganing mag-asenso. Kadakol sanang mararahay na lokal na produkto, kaipuhan lang buksan ta an satong mga mata asin bulungon an pagkabuta ta sa kolonyal na paghiling.\nKun si Santo Papa Juan Pablo II, an paborito niyang tukawan gibo nin sarong Pilipino, makusog man an sakong pagtubod na kadakol na beses na orog na masiram an sadiri asin orgolyo tang pili kaysa almond. Kun dai ka tubod, magbakal ka tanganing manamitan mo.\nta iyo iyan, an mga kahimanwa ta nakahiling parati sa sulnupan. may magiginibo, luhay-luhay, dusok asin nakagamot.


Home / Bicol News / Education / Naga City / Mga magraduar, dai obligado mag sulot nin toga -- RD Sadsad\nMga magraduar, dai obligado mag sulot nin toga -- RD Sadsad\nBicol Standard Newspaper Friday, March 08, 2019 Bicol News, Education, Naga City\nNAGA CITY (Bicol Standard) -- Pinasabot ni DepEd Region V Regional Director Gilbert Sadsad an mga magraduar ngonian na taon na dai obligado an mga magraduar ngonian na taon na magsulot nin toga, para mababale sa pag paso sa graduation.\nIni an pahayag ni Sadsad para linawon an pagtubod kan ibang mga magurang asin estudiante na dai sinda makaka ayon sa mga magraduar kun dai naka sulot nin toga, na iyo an parateng gamit na uniforme kan mga magraduar.\nMalinaw na sinabi ni Sadsad na dai pwedeng gibohon na pagboot kan mga eskwelahan an pag sulot nin toga, para maka tungtong sa stage, para sa ceremonya kan mga matapos nin pag edkwela.\n"Haloy na ining pagboot kan DepEd. Mayo nin bagong reglamento dapit digdi," sabi pa.\nMientrastanto, kun pig orolayan kan mga magurang o mga magraduar na estudiante na masulot sinda nin toga sa pag paso, pwede man.\nBastang kun dai kaya kan mga eskwela na mag arkila o magbakal nin toga, dai pwede sindang persigiron na mag gastos para digdi.\nYaon man guiraray an rekomendasyon kan DepEd na para maka economiya nin gastos sa pag graduar, pwedeng usaron kan mga eskwela an mga school uniforms na gamit ninda sa pag eskwela.\nMga magraduar, dai obligado mag sulot nin toga -- RD Sadsad Reviewed by Bicol Standard Newspaper on Friday, March 08, 2019 Rating: 5


Bicol zero incident sa nagtapos na eleksyon\nNarealisar an misyon kan Philippine National Police sa Bicol na dapat maging zero an insidente na may relasyon sa eleksyon nasyonal asin lokal kan Mayo 9, 2022.\nSi Police Major Malou Calubaquib, opisyal na parataram kan Camp Semion Ola sa Ciudad nin Legazpi nagpahayag na zero incident an Kabikolan na may relasyon sa nagtapos na eleksyon dawa si mga lugar na yaon sa red category.\nAn bagong magtukaw na jefe kan PNP Bicol, P/BGen Mario Reyes kan magtukaw bilang direktor rehiyonal nag-orden sa mga Provincial Director asin mga jefe de pulisya na dapat seguradohon na zero incident an eleksyon sa Bicol asin ini nangyari man giraray sa kooperasyon kan publico asin mga politico.\nSinabi pa ni Calubaquib an provincia nin Masbate na pigpasa-irarum sa election hot spot mayong caso o insidente na may relasyon sa eleksyon.\nAn Masbate na cada panahon nin eleksyon yaon sa irarum kan election hot spot alagad ngunian na May 9, 2022 elections heneralmente matuninong an paz y orden.\nAn PNP asin Philippine Army parejong nagpadara nin augmentation force sa Masbate maging sa iba pang provincia kan Kabikolan nganing maseguro an matuninong asin honestong resulta kan pirilian.\nKun nagkaigwa man nin problema sa pirilian iyo an nangyaring pagpalyar sa nagkaperang vote counting machines (VCM) alagad an casong ini yaon na sa hurisdiksyon kan Commission on Election.\nMaging an rebeldeng New People’s Army dai man naghasok nin kariribokan. (dpa)\nMga jovenes asin suportadores ni VP Leni Robredo nagtiripon alas 12:00 nin matanga sa Plaza Quince Martirez, nagkakaigwa kan saindang prayer rosary nabigla asin nagdududa sa partial result kan borotohan sa presidential elections. (tagapagMulat fb)


Sarong Dios na “Andam na Magpatawad” | Rumani\nSarong Dios na “Andam na Magpatawad”\n1-3. (a) Ano an nagin magabat na pasan kan salmistang si David, asin paano sia nakanompong nin karangahan para sa saiyang napupurisaw na puso? (b) Kun kita magkasala, anong pagabat an tibaad pasanon niato bilang resulta, alagad ano an sinisierto sa sato ni Jehova?\n“AN SADIRI kong mga sala nakasanop na sa sakong payo,” an isinurat kan salmistang si David. “Siring sa magabat na pasan an mga iyan magabaton na para sa sako. Ako namagol asin naronot nin makuri.” (Salmo 38:4, 8) Aram ni David kun gurano kagabat kan pasan na konsensiang nakakamate nin kasalan. Alagad nakanompong sia nin karangahan para sa napupurisaw niang puso. Nasabotan nia na minsan ngani ikinaoongis ni Jehova an kasalan, dai Nia ikinaoongis an nagkasala kun talagang nagsosolsol an sarong iyan asin isinisikwal an makasalan na iginagawe nia. Bilog an kompiansa sa pagigin andam ni Jehova na kaherakan an mga nagsosolsol, sinabi ni David: “Ika, O Jehova, . . . andam na magpatawad.”—Salmo 86:5.\n2 Kun kita nagkasala, tibaad pasanon man niato an nakaroronot na pagabat nin nakolgan na konsensia. Kapakipakinabang an pakamateng ini nin pagbasol. Mapahihiro kita kaiyan na gumibo nin positibong mga lakdang tanganing ikatanos an satong mga sala. Minsan siring, may peligro kun an saro malunosan huli sa pakamate nin kasalan. Tibaad mag-insistir an satong mapagkondenar sa sadiring puso na dai kita patatawadon ni Jehova, gurano man an satong pagsolsol. Kun kita “madaog” nin pakamate nin kasalan, tibaad probaran ni Satanas na pasukoon kita, papagsabooton kita na ibinibilang kita ni Jehova na daing halaga, alangan na maglingkod sa saiya.—2 Corinto 2:5-11.\n3 Iyan daw an punto de vista ni Jehova? Dai nanggad! An pagpatawad sarong aspekto kan dakulang pagkamoot ni Jehova. Sa saiyang Tataramon, sinisierto nia sa sato na kun kita nagpapaheling nin tunay, odok sa pusong pagsolsol, sia andam na magpatawad. (Talinhaga 28:13) Tangani na dai niato isipon na an pagpatawad ni Jehova garo baga dai niato makakamtan, siyasaton niato kun taano asin kun paano sia nagpapatawad.\nKun Taano si Jehova ta “Andam na Magpatawad”\n4. Ano an ginigirumdom ni Jehova manongod sa satong naturalesa, asin paano ini nakakaapektar sa paagi nin pagtratar nia sa sato?\n4 Aram ni Jehova an satong mga limitasyon. “Sia mismo nakaaaram na gayo kan pagkaporma sa sato, na ginigirumdom na kita kabokabo,” sabi kan Salmo 103:14. Dai nia linilingawan na kita mga linalang hale sa kabokabo, na may mga kaluyahan bilang resulta nin pagkabakong sangkap. An ekspresyon na aram nia an “pagkaporma sa sato” nagpapagirumdom sa sato na si Jehova ibinabaing kan Biblia sa paragibo nin koron asin kita sa mga lalagan na dalipay na saiyang pinoporma. * (Jeremias 18:2-6) Tinitimpla kan Dakulang Paragibo nin Koron an pagtratar nia sa sato segun sa pagigin maluya kan satong makasalan na naturalesa asin sa satong paghimate o dai paghimate sa saiyang paggiya.\n5. Paano ilinaladawan kan librong Mga Taga Roma an makosog na pamomogol nin kasalan?\n5 Nasasabotan ni Jehova kun gurano kamapuersa an kasalan. An kasalan ilinaladawan kan saiyang Tataramon bilang makosog na puersa na may nakagagadan na pamomogol sa tawo. Gurano nanggad kakosog kan pamomogol nin kasalan? Sa librong Mga Taga Roma, ipinaliliwanag ni apostol Pablo: Kita “nasa irarom nin kasalan,” kun paanong an mga soldados nasa irarom kan saindang komandante (Roma 3:9); an kasalan “namahala” sa katawohan siring sa sarong hade (Roma 5:21); iyan “nag-eerok” sa sato (Roma 7:17, 20); an “ley” kaiyan daing ontok na may epekto sa sato, na garo man sana kinokontrol an satong iginagawe. (Roma 7:23, 25) Kanigoan kakosog kan pamomogol nin kasalan sa satong bakong sangkap na laman!—Roma 7:21, 24.\n6, 7. (a) Ano an pagmansay ni Jehova sa mga naghahagad kan saiyang pagkaherak na may pusong nagbabasol? (b) Taano ta dai niato maninigong ipamugtak na segurado na an pagkaherak nin Dios?\n6 Huli kaini, aram ni Jehova na bakong posible para sa sato an sangkap na pagkuyog, gurano man kaodok kan paghimuyawot niato na itao iyan sa saiya. Mamomoton na sinisierto nia sa sato na kun hinahagad niato an saiyang pagkaherak na may nagbabasol na puso, sia magpapatawad. Sinasabi kan Salmo 51:17: “An mga atang sa Dios laglag na espiritu; an pusong laglag asin ronot, O Dios, dai mo duduhagion.” Nungka na hahaboan, o isisikwal, ni Jehova an puso na “laglag asin ronot” huli sa pagabat na pakamate nin kasalan.\n7 Pero, ini daw nangangahulogan na puede niatong ipamugtak na segurado na an pagkaherak nin Dios, na ginagamit an satong pagigin makasalan bilang sarahotan na magkasala? Dai nanggad! Si Jehova dai ginigiyahan nin sentimiento sana. An saiyang pagkaherak may limite. Dai nia nanggad patatawadon an mga may katagasan an puso na naggigibo nin tuyong kasalan, na dai nagpapaheling nin ano man na pagsolsol. (Hebreo 10:26) Sa ibong na lado, kun naheheling nia an pusong nagbabasol, sia andam na magpatawad. Estudyaran niato ngonyan an nagkapira sa buhay na marhay na pananaram na ginamit sa Biblia sa pagladawan sa marahayon na aspektong ini kan pagkamoot ni Jehova.\nGurano Kalubos an Pagpatawad ni Jehova?\n8. Ano an garo man sana ginigibo ni Jehova kun tinatawan nia nin indulto an satong mga kasalan, asin anong pagkompiar an itinatao kaini sa sato?\n8 Sinabi nin nagsosolsol na si David: “Sa katapustapusi itinuga ko an sakuyang kasalan sa saimo, asin dai ko tinahoban an sakuyang sala. . . . Asin ika mismo nagtaong indulto sa sala kan sakuyang mga kasalan.” (Salmo 32:5) An tataramon na “nagtaong indulto” tinatradusir an tataramon sa Hebreo na sa pundamental nangangahulogan “alsahon” o “darahon.” An pagkagamit kaiyan digdi nangangahulogan haleon an “pakamate nin kasalan, kaliwagan, paglapas.” Kaya garo man sana inalsa ni Jehova an mga kasalan ni David asin dinara iyan parayo. Daing duwa-duwa na pinagian kaini an paropasan ni David na pakamate nin kasalan. (Salmo 32:3) Puede man kitang magkaigwa nin lubos na pagkompiar sa Dios na dinadara parayo an mga kasalan kan mga naghahagad kan saiyang pagpatawad basado sa pagtubod ninda sa atang na pantubos ni Jesus.—Mateo 20:28.\n9. Gurano kaharayo na irinarayo sa sato ni Jehova an satong mga kasalan?\n9 Naggamit si David nin saro pang buhay na marhay na pananaram sa pagladawan sa pagpatawad ni Jehova: “Kun gurano kaharayo kan sirangan sa solnopan, siring man kaiyan kaharayo na hinale Nia sa sato an satong mga paglapas.” (Samo an italiko; Salmo 103:12, The Amplified Bible) Gurano kaharayo kan sirangan sa solnopan? Sa sarong sentido, an sirangan pirmeng nasa pinakaharayong distansia sa solnopan; nungka na magkakatagboan an duwang iyan. Nagkokomento an sarong intelektuwal na an pananaram na ini nangangahulogan nin “sa pinakaharayong mapupuede; sa pinakaharayong maiimahinar niato.” Sinasabi sa sato kan ipinasabong na mga tataramon ni David na kun nagpapatawad si Jehova, irinarayo nia sa sato an satong mga kasalan sa pinakaharayong maiimahinar niato.\n“An saindong mga kasalan . . . papupution na garo niebe”\n10. Kun ipinatatawad ni Jehova an satong mga kasalan, taano ta dai niato maninigong isaboot na dara-dara niato an mantsa kan mga kasalan na iyan sagkod na kita nabubuhay?\n10 Naprobaran na daw nindong haleon an mantsa sa badong bahado an kolor? Seguro sa ibong kan gabos nindong paghihingoa, heling pa man giraray an mantsa. Mangnoha kun paano ilinaladawan ni Jehova an kakayahan niang magpatawad: “Minsan ngani an saindong mga kasalan magin garo eskarlata, iyan papupution na garo niebe; minsan ngani iyan magin mapula na siring kan telang karmesi, iyan magigin ngani garo lana.” (Isaias 1:18) An tataramon na “eskarlata” nangangahulogan nin kolor na subidang pula. * An “karmesi” saro sa subidang mga kolor nin mga telang tinugma. (Nahum 2:3) Nungka na mahahale niato an mantsa nin kasalan paagi sa sadiri niatong mga paghihingoa. Alagad si Jehova kayang papution na garo niebe o lanang dai tinugma an mga kasalan na garo eskarlata asin karmesi. Kun ipinatatawad ni Jehova an satong mga kasalan, dai niato kaipuhan na isaboot na dara-dara niato an mantsa kan mga kasalan na iyan sagkod na kita nabubuhay.\n11. Sa anong sentido na iinaapon ni Jehova an satong mga kasalan sa likodan nia?\n11 Sa nakapupukaw sa boot na awit nin pagpasalamat na kinomponer ni Ezequias pakaligtasan sa saiya sa nakagagadan na helang, sinabi nia ki Jehova: “Inapon mo sa likodan mo an gabos kong kasalan.” (Isaias 38:17) Digdi ilinaladawan si Jehova na kinukua an mga kasalan nin nagsolsol na paragibo nin sala asin inapon iyan sa likodan Nia na dian an mga iyan dai na Nia naheheling ni minamangno. Segun sa sarong reperensia, an ideyang ipinahahayag puedeng sabihon na: “Ginibo mo [an sakong mga kasalan] na garo baga dai nangyari.” Bako daw na iyan nakapakokosog liwat sa boot?\n12. Paano ipinaririsa ni propeta Miqueas na kun nagpapatawad si Jehova, hinahale Nia nin permanente an satong mga kasalan?\n12 Sa sarong panuga manongod sa pagbabalik, ipinahayag ni propeta Miqueas an kombiksion nia na patatawadon ni Jehova an nagsosolsol niang banwaan: “Siisay an Dios na siring saimo, saro na . . . dai na nag-iintindi kan paglapas kan natatada sa saiyang mana? . . . Asin iaapon mo sa kaladman kan dagat an gabos nindang kasalan.” (Miqueas 7:18, 19) Imahinara an nagin kahulogan kan mga tataramon na iyan sa mga nabubuhay kan mga panahon kan Biblia. May posibilidad daw na makua giraray an sarong bagay na iinapon “sa kaladman kan dagat”? Sa siring, ipinaririsa kan mga tataramon ni Miqueas na kun nagpapatawad si Jehova, hinahale nia nin permanente an satong mga kasalan.\n13. Ano an kahulogan kan mga tataramon ni Jesus na “Ipatawad mo samo an samong mga utang”?\n13 Ginamit ni Jesus an relasyon nin mga inutangan asin may utang tanganing iilustrar an pagpatawad ni Jehova. Sinadol kita ni Jesus na mamibi: “Ipatawad mo samo an samong mga utang.” (Mateo 6:12) Sa siring, ibinaing ni Jesus an mga kasalan sa utang. (Lucas 11:4) Kun kita nagkasala, ‘nagkakautang’ kita ki Jehova. Mapadapit sa kahulogan kan berbong Griego na trinadusir na “ipatawad,” sinasabi nin sarong reperensia: “Ipabaya, butasan, an utang, paagi sa dai na paghagad kaiyan.” Sa sarong sentido, kun si Jehova magpatawad, kinakanselar nia an utang na sisingilon kutana sa sato. Sa siring, puedeng magkaigwa nin karangahan an nagsolsol na mga parakasala. Nungka na mahagad si Jehova nin bayad sa utang na kinanselar na nia!—Salmo 32:1, 2.\n14. An fraseng “tanganing an saindong mga kasalan mapara” nagpapasabong nin anong ladawan sa isip?\n14 An pagpatawad ni Jehova ilinaladawan pa sa Gibo 3:19: “Magsorolsol kamo, kun siring, asin magbakle tanganing an saindong mga kasalan mapara.” An huring fraseng iyan tinatradusir an berbong Griego na puedeng mangahulogan “pahidon, . . . kanselaron o haleon.” Segun sa nagkapirang intelektuwal, an ladawan na ipinahahayag iyo an pagpara sa surat. Paano ini posible? An tinta na usong gamiton kan suanoy na mga panahon gibo sa meskla na may kaibang karbon, pulot, asin tubig. Pakasurat tolos na gamit an siring na tinta, an saro puedeng kumua nin basang espongha asin paraon an isinurat. Yaon dian an magayon na paglaladawan sa pagkaherak ni Jehova. Kun ipinatatawad nia an satong mga kasalan, garo baga minakua sia nin espongha asin pinapara iyan.\nGusto ni Jehova na maaraman niato na sia “andam na magpatawad”\n15. Ano an gusto ni Jehova na maaraman niato manongod sa saiya?\n15 Kun pinepensar niato an manlaenlaen na ilustrasyon na ini, bako daw na malinaw na gusto ni Jehova na maaraman niato na sia talagang andam na ipatawad an satong mga kasalan basta maheling nia na sinsero an satong pagsolsol? Dai kita dapat na matakot na kokondenaron nia kita sa ngapit huli sa mga kasalan na iyan. Ipinaheheling ini nin saro pang bagay na ihinahayag kan Biblia manongod sa dakulang pagkaherak ni Jehova: Kun sia nagpapatawad, linilingawan nia iyan.\n“An Saindang Kasalan Dai Ko Na Gigirumdomon”\n16, 17. Kun sinasabi kan Biblia na linilingawan ni Jehova an satong mga kasalan, ano an boot sabihon kaiyan, asin taano ta siring an simbag nindo?\n16 Nanuga si Jehova mapadapit sa mga nasa bagong tipan: “Ipatatawad ko an saindang sala, asin an saindang kasalan dai ko na gigirumdomon.” (Jeremias 31:34) Ini daw nangangahulogan na kun magpatawad si Jehova dai na nia nagigirumdoman an mga kasalan? Dai puedeng magin siring. Sinasabi sa sato kan Biblia an kasalan nin dakol na indibiduwal na ipinatawad ni Jehova, kaiba si David. (2 Samuel 11:1-17; 12:13) Malinaw na aram pa ni Jehova an nagibo nindang mga sala. An rekord kan saindang mga kasalan, pati an saindang pagsolsol asin an pagpatawad nin Dios, prineserbar para sa satong kapakinabangan. (Roma 15:4) Kun siring, ano an boot sabihon kan Biblia sa pagsabi kaiyan na dai na “gigirumdomon” ni Jehova an mga kasalan kan mga pinatawad nia?\n17 An berbong Hebreo na trinadusir na “gigirumdomon” bako sanang pagkulibat sa nakaagi an ipinapakahulogan. Sinasabi kan Theological Wordbook of the Old Testament na kaiba dian “an dagdag na kahulogan na paggibo nin angay na aksion.” Kaya sa sentidong ini, an ‘paggirumdom’ sa kasalan kalabot an paggibo nin aksion tumang sa mga parakasala. (Oseas 9:9) Alagad sa pagsabi nin Dios na “an saindang kasalan dai ko na gigirumdomon,” sinisierto nia sa sato na oras na patawadon nia an mga parakasalang nagsolsol, dai na sia magibo nin aksion tumang sa sainda sa ngapit huli sa mga kasalan na iyan. (Ezequiel 18:21, 22) Sa siring, linilingawan iyan ni Jehova sa sentido na dai nia paorootrong rineretokar an satong mga kasalan tanganing akusaron o padusahan kita nin paorootro. Bako daw na nakararangang maaraman na an satong Dios nagpapatawad asin linilingawan iyan?\nKumusta Man an mga Resulta?\n18. Taano an pagpatawad ta dai nangangahulogan na an nagsolsol na parakasala libre na sa gabos na resulta kan salang iginawe nia?\n18 An pagigin andam daw ni Jehova na magpatawad nangangahulogan na an nagsolsol na parakasala libre na sa gabos na resulta kan salang iginawe nia? Dai nanggad. Dai kita puedeng magkasala na dai napadudusahan. Isinurat ni Pablo: “Ano man an itinatanom nin tawo, ini man an saiyang aanihon.” (Galacia 6:7) Tibaad mapaatubang kita sa nagkapirang resulta kan satong gawe-gawe. Ini dai nangangahulogan na pakapagpatawad pinapangyayari ni Jehova na may mangyaring kasakitan sa sato. Kun minalataw an mga problema, dai maninigong isaboot nin sarong Kristiano, ‘Seguro pinadudusahan ako ni Jehova huli sa nakaaging mga kasalan.’ (Santiago 1:13) Sa ibong na lado, dai kita iniingatan ni Jehova sa gabos na epekto kan sala niatong gawe-gawe. Diborsio, dai ginustong pagbados, helang na ikinaoolakit paagi sa pagdodorog, pagkawara nin tiwala o paggalang—ini gabos puedeng magin mamondo, dai malilikayan na mga resulta nin kasalan. Girumdoma na dawa pakapatawada ki David sa saiyang mga kasalan may labot ki Bat-seba asin Urias, si David dai prinotehiran ni Jehova sa kapahapahamak na mga resultang suminunod.—2 Samuel 12:9-12.\n19-21. (a) Paano an ley na nasusurat sa Levitico 6:1-7 nagtao nin pakinabang sa biktima sagkod sa nagkasala? (b) Kun may ibang nadanyaran kan satong mga kasalan, naoogma si Jehova kun ginigibo niato an ano?\n19 An satong mga kasalan puedeng magkaigwa nin dagdag pang mga resulta, nangorogna kun may ibang nadanyaran kan satong gawe-gawe. Halimbawa, estudyare an salaysay sa Levitico kapitulo 6. Tinatratar digdi kan Ley ni Moises an situwasyon na an saro nakaginibo nin magabat na sala sa pag-agaw sa rogaring nin kapwa Israelita paagi sa paghabon, pangingikil, o pandadaya. Dangan nagdehar an parakasala na sia nagkasala, na nangahas pa nganing manumpa nin putik. Kaso ini nin nagkakakontrahan na deklarasyon. Minsan siring, paghaloyhaloy, naribok an konsensia kan nagkasala asin itinuga an saiyang kasalan. Tanganing kamtan an pagpatawad nin Dios, may tolo pa siang dapat gibohon: isulit an kinua nia, magmulta sa biktima nin total na 20 porsiento kan kantidad kan hinabon, asin magtao nin lalaking karnero bilang dolot para sa pagkakasala. Dangan, sinasabi kan ley: “An saserdote dapat na gumibo nin pagbayad sa kasalan para sa saiya sa atubangan ni Jehova, kaya patatawadon sia.”—Levitico 6:1-7.\n20 An ley na ini maheherakon na probisyon hale sa Dios. Iyan may pakinabang sa biktima, na an rogaring isinulit asin daing duwa-duwa na nakaginhawang marhay kan sa katapustapusi rinekonoser kan nagkasala an saiyang kasalan. Kadungan kaiyan, an ley may pakinabang sa saro na sa katapustapusi pinahiro kan saiyang konsensia na admitiron an saiyang kasalan asin itanos an nagibo niang sala. Sa katunayan, kun habo niang gibohon iyan, dai magkakaigwa nin kapatawadan para sa saiya hale sa Dios.\n21 Dawa ngani kita bako nang sakop kan Ley ni Moises, an Ley na iyan nagtatao sa sato nin pakarorop sa isip ni Jehova, kaiba na an kaisipan nia sa pagpatawad. (Colosas 2:13, 14) Kun may ibang nadanyaran kan satong mga kasalan, naoogma an Dios kun ginigibo niato an makakaya niato na ikatanos an sala. (Mateo 5:23, 24) Tibaad kalabot digdi an pagrekonoser sa satong kasalan, pag-admitir na kita kulpable, asin paghagad pa ngani nin dispensasyon sa biktima. Dangan puede kitang makiolay ki Jehova basado sa atang ni Jesus asin magkamit kan garantiya na kita pinatawad nin Dios.—Hebreo 10:21, 22.\n22. Ano an tibaad kaiba kan pagpatawad ni Jehova?\n22 Arog nin siisay man na mamomoton na magurang, si Jehova puedeng magtao nin kapatawadan na may kaibang disiplina. (Talinhaga 3:11, 12) An nagsosolsol na Kristiano tibaad kaipuhan na butasan an pribilehio niang maglingkod bilang magurang sa kongregasyon, ministeryal na lingkod, o bilog na panahon na ebanghelisador. Tibaad makolog sa boot nia na sa kadikit na panahon mawaran kan mga pribilehio na mahalagang marhay para sa saiya. Minsan siring, an siring na disiplina dai nangangahulogan na isinayuma ni Jehova an pagpatawad. Dapat niatong girumdomon na an disiplina hale ki Jehova prueba kan saiyang pagkamoot sa sato. An pag-ako asin pag-aplikar kaiyan para sa ikararahay niato.—Hebreo 12:5-11.\n23. Taano ta nungka na maninigo niatong isipon na dai na kita puedeng kaherakan ni Jehova, asin taano ta maninigo niatong arogon an saiyang pagpatawad?\n23 Kanigoan kanakagiginhawang maaraman na an satong Dios “andam na magpatawad”! Sa ibong kan mga salang tibaad nagibo niato, nungka na maninigo niatong isipon na dai na kita puedeng kaherakan ni Jehova. Kun kita talagang magsolsol, gumibo nin aksion na ikatanos an sala, asin odok na mag-arang nin kapatawadan basado sa pinabolos na dugo ni Jesus, lubos kitang makakapagkompiar na patatawadon kita ni Jehova. (1 Juan 1:9) Arogon niato an saiyang pagpatawad sa pagtratar niato sa lambang saro. Total, kun si Jehova, na dai nagkakasala, mamomoton na marhay na nakakapagpatawad sa sato, bako daw na maninigo na gibohon niato na makasalan na mga tawo an pinakamakakaya niato na magpatawad sa lambang saro?\n^ par. 4 An tataramon sa Hebreo na trinadusir na “pagkaporma sa sato” ginagamit man may labot sa mga lalagan na dalipay na pinorma nin sarong paragibo nin koron.—Isaias 29:16.\n^ par. 10 Sinasabi nin sarong intelektuwal na an eskarlata “dai naluludas, o dai nagliliwat na kolor. Ni ambon, ni oran, ni paglaba, ni haloy na pag-usar, dai makakahale kaiyan.”\n2 Cronica 33:1-13 Taano ta pinatawad ni Jehova si Manases, asin ano an itinotokdo kaini sa sato manongod sa Saiyang pagkaherak?\nMateo 6:12, 14, 15 Taano ta maninigo niatong patawadon an iba kun may balidong basehan na gibohon iyan?\nLucas 15:11-32 Ano an itinotokdo sa sato kan parabolang ini manongod sa pagigin andam ni Jehova na magpatawad, asin ano an nagigin saboot nindo huli kaiyan?\n2 Corinto 7:8-11 Ano an dapat niatong gibohon tanganing mag-ako kan pagpatawad nin Dios?\nAn pagtratar ni Jehova sa mga nagkasala kaidto dakol an itinotokdo sa sato manongod sa pagigin andam niang magpatawad.


Mga Amerikanong nadugui, puruli na kamo digdi\nSa labing duwang bulan kong pagkakapriso sa laog kan harong, nakakaluwas lang kun malakaw-lakaw sa palibot kan barangay sa amay na pagka-aga asin kun nagsusurom-surom na, kun mapacheck-up sa doctor sa Naga o mabakal nin bulong sa botika kaiba an aki kong maestro o an pulis tangarig makalusot sa check-point sa Mabolo sa Naga.\nAlagad sa laog kan sadit kong harong kun saen ako nag-e-exercise, nagbabasa nin mga libro asin magasin, nagdadangog sa radyo nin musika, nagdadalan bareta sa TV asin nagpe-facebook tanganing magka-igwa nin komunikasyon sa ibang parte kan kinaban.\nAn nakaka-uyam lang ta sa sobrang init kan panahon digdi sa Pilipinas, lalong mainit an derebate sa social media dapit sa pagmanehar kan krisis na dara kan Covid-19, an pagpaparatutukdol ki Presidente Duterte na mahulog sa pwesto, an bangayan kan Tsina asin Amerika orog na an mga Pilosopong Pilipino, kadaklan mga Bikolano sa Naga, sa Manila asin sa abroad na sige an durodutdot sa politika na mayo man nin hararom asin mahiwas na pagkaaram.\nNgonyan lang na aldaw sarong kaklase ko kan high school na retirado na sa US navy asin nagtatrabaho sa US immigration an nag-apod sakong “stupido” sa saiyang facebook post. Kan sarong aldaw nagsabi ako sa social media na an debate kan Tsina asin Amerika parte sana kan propaganda war kan duwang pinaka-poderosong nasyones sa kinaban.\nSegun saiya stupido ako sa pagpabor ko ki Duterte ta dai ako nag-aaram kan sakuyang sinasabi asin ginigibo.\nSimbag ko ngani nagkampanya ako ki Duterte kan 2016 ta gusto ko nin pagbabago sa sistema sa Pilipinas pero an vice-presidente ko iyo an sakuyang aijada na si Leni Robredo na marepresentar kan opposisyon sa gobyerno, kun siring igwa nin demokrasya digdi sa satuyang nasyon. Sabi ko pa magpuruli sinda digdi sa Pilipinas hali sa Amerika, dai magpa-oripon sa ibang nasyon, kun pwede magdalagan kandidato sa eleksyon tangarig makaserbe maski sa barangay kun manggana siya sa pirilian.\nSuba-suba kang sahutan ako na nagkokobra nin kuwarta hali ki Duterte huling pigsususrog ko an saiyang gobyerno.\nSabi ko man maghapot siya maski siisay digdi. Haloy akong nagserbe sa gobyerno bilang empleyado, bilang vice-mayor, bilang mayor, bokal sa provincia nin 15 anyos asin consultant sa mga congressmen alagad orgolyo kong ako pobre bakong mayaman.\nEbidensya an sadit kong harong na sarong bahay-kubo. Pig-oorgolyo ko asin naoogma ako sa siring na kamugtakan.\nMaogma an buhay sa Pilipinas, maogma an mga Pilipino, mahigos sa hanap-buhay asin nagsususnod sa ley.\nMala ngonyan sa lindong kan krisis na dara kan Covid-19, ginigibo an gabos kan gobyerno nasyonal katabang an mga gobyerno local asin manlaen-laen na ahensya tanganing makontrol an paglakop kan virus na nakakagadan asin maibitaran an tamaan kan helang sagkod na magadan.\nDigdi sa Bikol kaiba an Naga asin Legazpi palibhasa harayo sa Metro Manila dikit an tao kaya dikit man an pag-ulakit kan helang na nakakagadan. An mga tao pati nagsusunod sa pagboot kan lockdown asin quarantine, may disiplina kaya nakaka-ibitar sa helang.\nMangalas ka ta itong mga pasaway iyo logod an pigdudupahan kan opposisyon soboot sa ngaran kan demokrasya.\nSa paagui kan column na ini, inaapodan ko an sakong mga barkada, dating kaklase, brods and sis sa fraternity, mga madudunong na agugado, mga mayayaman na bangkero na mayong ibang sapa sa saindang mga mensahe sa social media iyo an iriwal kan Amerika asin Tsina.\nPigtatarabuga si Duterte sa soboot sa pagsurog sa Tsina.\nDai ninda naiintindihan an pig-aapod na independent foreign policy.\nDai ninda naiintindihan na an Pilipinas ngonyan gusting maki-amigo bako lan sa Amerika kundi pati sa Tsina, Rusya, asin kun pwede gabos na nasyones kan kinaban.\nSa ngonyan an dapat asikasohon asin pagsururugan asin pagtarabang-tabangan iyo an giyera kontra sa dai naheheling na kalaban, Corona Virus Disease 19.\nPara mientras pa trangkilo muna kita.\nSaka na an burulyada sa 2022.


Ano an Pagheling Nindo sa Saindong Sadiri?\nAn Torrengbantayan—Pag-aadalan na Edisyon | Enero 15, 2000\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Ossetian Papiamento (Curaçao) Polish Portuguese Pranses Romanian Samoan Setswana Shona Slovak Slovenian Sranantongo Swahili Thai Turkish Ukrainian Urdu Vietnamese Zulu\nSIA sarong mapalangkaw na tawo. Huling ilinangkaw an posisyon sa gobyerno, nagustohan niang marhay an labi-labing pag-estimar asin paghanga sa saiya. Alagad sa pagkauyam niang marhay, an saro pang opisyal habong tumao sa saiya kan siring na onra. Tanganing makabalos, an maabhaw na opisyal nagpakana na gadanon an gabos na tawo sa imperyo na karasa kan nakakolog sa saiya. Kanigoan kabiribid na pakamate nin pagpaimportante sa sadiri!\nAn nagpakana si Aman, sarong halangkaw na opisyal sa palasyo ni Hadeng Assuero nin Persia. Asin an kinakalaban nia? Sarong Judio na an ngaran Mardoqueo. Minsan ngani sobrang marhay an nagin reaksion ni Aman na laglagon an sarong rasa, ipinaheheling kaiyan an peligro asin grabeng epekto nin kapalangkawan. An saiyang espiritu nin pagkaarogante bako sanang nagsapeligro sa iba kundi nagbunga man iyan kan saiyang pagkapasupog sa publiko asin sa katapustapusi kan saiyang kagadanan.—Ester 3:1-9; 5:8-14; 6:4-10; 7:1-10.\nAn Tunay na mga Parasamba Bakong Dai Apektado nin Kapalangkawan\nHinahagad ni Jehova na kita magin ‘hababa an boot sa paglakaw sa kaibahan kan satong Dios.’ (Miqueas 6:8) An Biblia igwa nin laen-laen na pagkasaysay dapit sa mga indibiduwal na dai nakapagpadanay nin may kababaan nin boot na pagheling sa saindang sadiri. Ini nagresulta sa sainda nin mga problema asin kamondoan. An pagkonsiderar kan nagkapira sa mga halimbawang ini makatatabang sa sato na maheling an kabalisngagan asin peligro nin bakong timbang na kaisipan.\nAn kaisipan kan propeta nin Dios na si Jonas nagin bako nanggad timbang kaya nagprobar siang dumulag kan sia sugoon nin Dios na patanidan an maraot na mga taga Ninive manongod sa paghokom ni Jehova tumang sa sainda. (Jonas 1:1-3) Kan huri, kan magin mapanggana an saiyang paghuhulit na pahiroon an mga taga Ninive na magsolsol, nagraot an boot ni Jonas. An inisip na gayo nia iyo an saiyang sadiring reputasyon bilang propeta kaya an buhay kan rinibong taga Ninive kakadikit kan o mayo na nin halaga para sa saiya. (Jonas 4:1-3) Kun daing kababaan nin boot na tinatawan niato nin sobrang importansia an satong sadiri, tibaad madepisilan kitang papagdanayon an imparsial asin tamang pagmansay sa mga tawo asin pangyayari sa palibot niato.\nKonsiderara man si Uzias, na nagin marahay na hade sa Juda. Kan magin bakong timbang an saiyang kaisipan, may pagkaarogante na prinobaran niang agawon an nagkapirang trabaho nin mga saserdote. Huli sa saiyang daing kababaan nin boot asin sobra kapangahas na mga iginawe, an nagin kabayadan iyo an saiyang salud asin pagkawara kan pag-oyon nin Dios.—2 Cronica 26:3, 16-21.\nAn bakong timbang na kaisipan dikit pang makasiod sa mga apostol ni Jesus. An inisip na gayo ninda iyo an saindang personal na kamurawayan asin poder. Kan dumatong an panahon nin dakulang pagbalo, binayaan ninda si Jesus asin nagdurulag. (Mateo 18:1; 20:20-28; 26:56; Marcos 9:33, 34; Lucas 22:24) An saindang kadaihan nin kababaan nin boot asin an saindang kaisipan na pagpaimportante sa sadiri haros nagin dahelan na malingawan ninda an katuyohan ni Jehova asin an saindang papel may koneksion sa saiyang kabotan.\nNakadadanyar na mga Epekto nin Pagpaimportante sa Sadiri\nAn bakong timbang na pagheling sa satong sadiri puedeng makakolog asin makadanyar sa satong relasyon sa iba. Halimbawa, puedeng nagtutukaw kita sa sarong kuarto asin tibaad nariparo niato an sarong mag-agom na naghihinghingan asin nagngingisi. Kun sadiri ta sana an satong iniintindi, tibaad mapasala kita sa paghona na kita an pinagngingisihan ninda huli ta maluwayon an saindang pag-oolay. Tibaad dai togotan kan satong isip na konsideraron an ano man na iba pang posibleng paliwanag kan saindang iginagawe. Total, siisay pa man an puedeng pag-olayan ninda? Tibaad maanggot kita asin magdesisyon na dai na noarin man kaolayon giraray an mag-agom na iyan. Sa paaging iyan an satong bakong timbang na pagheling sa satong sadiring importansia puedeng magresulta sa mga dai pagkasinabotan asin nadanyaran na relasyon sa mga katood, miembro nin pamilya, asin iba pa.\nAn mga sobra an pagpaimportante sa saindang sadiri puedeng magin hambogon, na pirepirmeng ipinaghahambog an sainda daang dakulang mga talento, nagibo, o rogaring. O tibaad dominaron ninda an mga orolay, na pirmeng may sinasambit manongod sa saindang sadiri. An siring na pananaram nagpapaheling nin kadaihan nin tunay na pagkamoot asin puedeng ikauyam na marhay. Sa siring, an mga maabhaw sa parate isinusuhay an saindang sadiri sa iba.—1 Corinto 13:4.\nBilang mga Saksi ni Jehova, tibaad kita pag-olog-ologon asin sayumahan sa satong ministeryo sa publiko. Kaipuhan niatong girumdomon na an totoo an siring na pagtumang ginigibo, bakong tumang sa sato personalmente, kundi tumang ki Jehova, an Gikanan kan satong mensahe. Minsan siring, an biribid na pagheling sa satong sadiring importansia puedeng magkaigwa nin seryosong mga resulta. Kaidtong dakol nang taon an nakaagi, an sarong tugang na lalaki pinersonal an berbal na panlilibak nin sarong kagharong asin bilang balos nagtaram man sia nin mapan-insulto. (Efeso 4:29) Pakatapos kaiyan, an tugang nungka na giraray na nakikabtang sa ministeryong pagharongharong. Iyo, an kapalangkawan tibaad magin dahelan na kita mawaran nin pagpopogol kun naghuhulit. Pagmaigotan niato na nungkang togotan iyan na mangyari. Imbes, mapakumbaba niatong hagadon an tabang ni Jehova na papagdanayon an tamang pag-apresyar sa pribilehio na pakikikabtang sa Kristianong ministeryo.—2 Corinto 4:1, 7; 10:4, 5.\nAn pagkaigwa nin ugaleng pagpaimportante sa sadiri puede man na olangon kita sa pag-ako nin kinakaipuhan na marhay na hatol. Sa sarong nasyon sa Amerika Sentral kaidtong pirang taon na an nakaagi, an sarong tinedyer na lalaki nagtao nin pahayag sa Teokratikong Paadalan sa Pagmiministro sa Kristianong kongregasyon. Kan an paraataman sa paadalan magtao sa saiya nin medyo prangkang konseho, an anggot na tinedyer initsa an saiyang Biblia sa salog asin nagkukumpag na luminuwas sa Kingdom Hall na an intension nungka nang bumalik. Alagad pakalihis nin pirang aldaw, hinalon nia an saiyang kapalangkawan, nakipag-ulian sa paraataman sa paadalan, asin mapakumbabang inako an saiyang konseho. Pag-abot nin panahon, an hoben na lalaking ini uminoswag sa Kristianong pagkamaygurang.\nAn pagigin daing kababaan nin boot asin sobrang pagpaimportante sa sadiri puedeng makadanyar sa satong relasyon sa Dios. An Talinhaga 16:5 nagpapatanid: “An gabos na mapalangkaw sa puso bagay na makauuyam nin makuri ki Jehova.”\nTimbang na Pagheling sa Satong Sadiri\nMalinaw nanggad, dai niato maninigong tawan nin sobrang importansia an satong sadiri. Siempre, dai boot sabihon kaini na dai kita maninigong magin pormal sa satong ginigibo o sinasabi. Ipinaririsa kan Biblia na an mga paraataman, ministeryal na lingkod—sa katunayan, an gabos sa kongregasyon—maninigong magin pormal. (1 Timoteo 3:4, 8, 11; Tito 2:2) Kaya paano mapatatalubo asin mapagdadanay nin mga Kristiano an may kababaan nin boot, timbang, asin pormal na pagheling sa saindang sadiri?\nAn Biblia nagtatao nin dakol na nakaparirigon sa boot na mga halimbawa nin mga indibiduwal na nagpadanay nin timbang na pagheling sa saindang sadiri. Lataw an halimbawa nin kapakumbabaan ni Jesu-Cristo. Tanganing gibohon an kabotan kan saiyang Ama asin magtao nin kaligtasan sa katawohan, an Aki nin Dios gikan sa boot na binayaan an saiyang mamuraway na langitnon na katongdan asin nagin sarong hamak na tawo digdi sa daga. Apisar kan mga pan-iinsulto, pagmaltrato, asin makasosopog na kagadanan, pinapagdanay nia an pagpopogol sa sadiri asin dignidad. (Mateo 20:28; Filipos 2:5-8; 1 Pedro 2:23, 24) Paano ini nahimo ni Jesus? Sia lubos na nagsarig ki Jehova asin determinado na gibohon an kabotan nin Dios. Utitok na pinag-adalan ni Jesus an Tataramon nin Dios, odok na namibi, asin nagmaigot na marhay sa ministeryo. (Mateo 4:1-10; 26:36-44; Lucas 8:1; Juan 4:34; 8:28; Hebreo 5:7) An pagsunod sa halimbawa ni Jesus makatatabang sa sato na mapatalubo asin mapagdanay an timbang na pagheling sa satong sadiri.—1 Pedro 2:21.\nEstudyare man an marahay na halimbawa kan aki ni Hadeng Saul na si Jonatan. Huli sa pakisuway kan saiyang ama, nawara ni Jonatan an oportunidad na sumalida ki Saul bilang hade. (1 Samuel 15:10-29) Ipinagraot daw nin boot ni Jonatan an saiyang kawaran? Nauri daw sia ki David, an hoben na lalaki na iyong mamamahala imbes na sia? Minsan ngani si Jonatan matuang marhay asin posibleng mas eksperyensiado kisa ki David, sia may kababaan nin boot asin mapakumbabang nagsunod sa areglo ni Jehova asin maimbod na nagsuportar ki David. (1 Samuel 23:16-18) An pagkaigwa nin malinaw na pagmansay sa kabotan nin Dios asin gikan sa boot na pagpasakop dian matabang sa sato na ‘dai mag-isip dapit sa satong sadiri nin orog kisa maninigong isipon.’—Roma 12:3.\nItinokdo ni Jesus an halaga nin pagpaheling nin kababaan nin boot asin kapakumbabaan. Iinilustrar nia ini paagi sa pagsabi na kun an saiyang mga disipulo nasa kinasal, dai ninda maninigong kuanon “an pinakanangongorog na lugar” ta tibaad may mag-abot na orog na kagalanggalang asin tibaad mapasupog sinda sa pagduman sa pinakahababang lugar. Tanganing magin malinaw na marhay an leksion, idinugang ni Jesus: “Huli ta an lambang nagpapalangkaw sa saiya man sana ibababa asin an nagpapakumbaba sa saiya man sana ilalangkaw.” (Lucas 14:7-11) Madonong na himateon ta an hatol ni Jesus asin ‘isolog niato an kababaan nin isip.’—Colosas 3:12; 1 Corinto 1:31.\nMga Bendisyon sa Timbang na Pagheling\nAn pagkaigwa nin espiritu nin kababaan nin boot asin kapakumbabaan nagpapangyari sa mga lingkod ni Jehova na makanompong nin tunay na kagayagayahan sa saindang ministeryo. An kamagurangan mas madali na gayong dolokon kun saindang mapakumbabang ‘tinatratar nin maboot an aripompon.’ (Gibo 20:28, 29) Dangan an gabos sa kongregasyon mas pamugtak an boot na makipag-olay sa sainda asin hagadon an saindang tabang. Sa siring an kongregasyon mas magigin dayupot sa espiritu nin pagkamoot, mainit na pakikiiba, asin tiwala.\nAn dai pagtao nin sobrang importansia sa satong sadiri nagpapangyari sa sato na magkaigwa nin marahay na mga katood. Popogolan kita kan kababaan nin boot asin kapakumbabaan na magkaigwa nin espiritu nin pakikompetensia asin sa paghingoang labihan an iba sa mga nagigibo o sa materyal na mga bagay. Makatatabang an diosnon na mga kualidad na ini na gibohon kitang mas makonsiderasyon, asin sa siring mapapasa mas marahay na kamugtakan kita na rangahon asin suportaran an mga nangangaipo. (Filipos 2:3, 4) Kun an mga tawo natutudok an boot nin pagkamoot asin kabootan, parate na marahay an saindang reaksion. Asin bako daw na an siring na daing kapasloan na relasyon an nagigin pundasyon nin makosog na pagkakatood? Kanigoan na bendisyon huli sa bakong daing kababaan nin boot na pagtao nin sobrang importansia sa satong sadiri!—Roma 12:10.\nAn timbang na pagheling sa satong sadiri ginigibo man na mas pasil na admitiron an satong mga sala kun kita may nakolgan nin boot. (Mateo 5:23, 24) Ini nagbubunga nin mas marahay na mga relasyon, na nagtataong lugar para sa pag-inulian asin paggalang sa lambang saro. Kun sinda mapakumbaba asin hababa an boot, an mga nasa katongdan nin pangangataman, arog nin Kristianong kamagurangan, igwa nin oportunidad na gumibo nin dakol na karahayan sa iba. (Talinhaga 3:27; Mateo 11:29) Mas pasil man para sa tawong mapakumbaba na magpatawad sa iba na nagkakasala tumang sa saiya. (Mateo 6:12-15) Bakong sobra an reaksion nia sa pinaghohonang pakakolog, asin sia magtitiwala ki Jehova na itanos an mga bagay na dai puedeng itanos sa ano man na iba pang paagi.—Salmo 37:5; Talinhaga 3:5, 6.\nAn pinakadakulang bendisyon na nakakamtan paagi sa pagkaigwa nin hababa an boot asin may kapakumbabaan na pagheling sa satong sadiri iyo an pagkamit kan pabor asin pag-oyon ni Jehova. “Tinutumang nin Dios an mga maabhaw, alagad ta tinatawan nia nin dai na kutana maninigong kabootan an mga mapakumbaba.” (1 Pedro 5:5) Nungka logod kitang maholog sa siod nin pag-isip na kita mas marahay kisa totoong kamugtakan ta. Imbes, mapakumbaba niatong rekonoseron an satong kamugtakan sa areglo nin mga bagay ni Jehova. Marahayon na mga bendisyon an nakatagama para sa gabos na nakakaabot sa kahagadan nia na ‘magin hababa an boot sa paglakaw sa kaibahan nin Dios.’\n[Ritrato sa pahina 22]\nMapakumbabang sinuportaran ni Jonatan si David\nI-share I-share Ano an Pagheling Nindo sa Saindong Sadiri?\nPuede Nindong Maaraman an Ngapit!\nAn Makahulang Tataramon nin Dios Nagtatao nin Paglaom Para sa Ngapit\nIpinaliwanag an Librong Daniel!\n“Magdanay Kamong Mapagbantay”\nNapapano nin “Kawiliwiling mga Bagay” an Harong ni Jehova\nMagpatalubo nin Kadayupotan ki Jehova\nPag-alok nin Mensahe nin Karangahan sa Italia\nText Mga opsiyon sa pag-download AN TORRENGBANTAYAN—PAG-AADALAN NA EDISYON Enero 15, 2000\nI-share I-share AN TORRENGBANTAYAN—PAG-AADALAN NA EDISYON Enero 15, 2000\nAN TORRENGBANTAYAN—PAG-AADALAN NA EDISYON Enero 15, 2000


Bicol!ano?: Tricentenario ni Ina\nTrescientos na taon na yaon sato si Ina. Arog kita cayan capadangat can Cagurangnan, pinamate sato an capanuan nin pagcamoot nia sa paagi ni Virgen Sta. Maria na yaon sato sa casagcuran nin panahon.\nGabos kita igwa nin ina o mama, minsan lang sa buhay ta. Namatean ta an pagcamoot hali sainda. Namidbiran ta an presencia nin maliputok asin maimbong na pag-ataman sa satuya. Pinadacula kita sa maray na paagi. Nagdusay nin labilabing sakit asin sacrificio para sa sato.\nDaculon an puedeng ipasalamat sa satong ina. Masakit na mananggad na macabalos sa saindong gibo para sato.\nAn tataramon na ina o mama, pano-panong cahulugan para sa satong mga aki.\nCan ako sadit pa, "mama" an nagpapacusog sako, sa diclom o arin man na nacacatacot na situacion. Mama an nasasarigan co. Cun aco maogma, si mama an mawot cong mabaretaan tulos. Cun aco man mamondo, si mama an nagsusurog saco. Pirming yaon para sa saco. Sarong gracia na minsan dae ako canongod, na mayo acong maibalos cundi siring man sa narecibe asin nanudan co hali saiya.\nNgonian, igwa kitang oportunidad na ipahiling asin ipamate ki Ina an satong caogmahan sa saiyang cafiestahan. Logod mapano asin mapatos kita nin saiyang orog na boot - na maparani sa saiyang Aki na si Jesus.\nSa paagi nia, ki Jesus.\n//Resuene vibrante, el himno de amor\nQue entona tu pueblo con grata emocion (2x)//\n//Patrona del Bicol, gran Madre de Dios\nSe siempre la reina de nuestra region (2x)//\nPosted by Menandro Abanes at 2:45 PM\nLabels: bicol, ina, Penafrancia


Igwa nang mga volunteer tutor an Department of Education (DepEd) sa Ciudad nin Naga na dakulang bagay nganing makatabang sa programa sa pagbasa kan ahencia na inaapod ‘‘Brigada Pagasa’’ nganing mahasa sa pagbasa an mga estudiante sa escuelas publica sa tahaw kan dai pa tinutugot an face-to-face classes.\nSi City School Division Superintendent Manny de Guzman nagpahayag an programa piglansar na sa opisina rehiyonal kan DepEd Bicol bilang suporta sa proyekto sa 3Bs advocacy o ‘‘Bawat Bata Bumabasa’’ na kaayon sa programa kan opisina sentral, alagad digdi sa Bicol mas pinalawig ni Director Gilbert Sadsad asin ginibo nang 5Bs: Bawat Batang Bikolano Bihasang Bumabasa’’.\nAn mga volunteer tutors kinababalehan kan retiradong paratukdo, igwang mga professionals, nagtapos sa colegio alagad mayo pang trabajo, mga aplikanteng paratukdo asin kabale na sa grupo si magurang o tugang.\nNgunian na panahon kan pandemya apektado an pag-adal na daing gayo natututokan kan paratukdo mantang mayo pang face-to-face classes asin an programa sa Brigadang Pagbasa makakahasa sa mga Bikolanong nag-aaradal, sabi pa kan DepEd Naga.\nAn volunteer puedeng magpili kun anong subject an saindang itutukdo, depende sa itataong assignment kan escuelahan.\nNagpasalamat man si de Guzman sa mga volunteer sa padagos na pagsuporta sa DepEd sa tahaw kan inaatubang na kadificilan ngunian huli kan pandemya.\nDinagdag pa na an gabos na volunteer readers nakatalaan tawan nin certificate of recognition o appreciation, mantang an volunteer tutors marecibe nin certificate of teaching experience na magagamit orog na sa mga aplikanteng paratukdo.\nPiglinaw kan DepEd Naga na mayong ‘‘honorarium’’ itatao an ahencia alagad igwa pigtaong mga resources kit.\nDai pa makataong bulan asin petsa an DepEd kun nuarin an burokasan nin klase mantang dai kumfirmado si enot na nagluwas na report sa Agosto 24 o Septiembre 2021.\nSagcod sa ngunian an saindang opisina sentral mayo pang desisyon kun ibubuelta na an F2F classes sa school year 2021-2022. (dpa)


Red tagging, fake news kinundenar kan SP\nIdinagos na kan Sangguniang Panlungsod sa Ciudad nin Naga sa ultimo diya kan termino kan City Youth Officials na ipasar ‘‘in principle’’ an resolusyon na nagkukundenar sa mga ginigibong red tagging asin fake news sa social media contra sa mga activista alagad dae pa nginaranan mantang dai pa nakukumpleto an mga envueltong opisyal kan Philippine Army asin Naga City Police Office.\nPinangenotan ni City Youth Councilor Maria Jessaniel Buena nganing dagos nang ipasar an resolusyon sa ginibong sesyon regular kan Hunyo 14, 2022.\nSa ‘‘division of the house’’ kabale an City Youth Councilor, 15 an nagboto pabor, duwa an nagcontra na sinda Consejales Salvador Del Castillo asin Greg Abonal asin nag-abstain sinda Consejales Vidal Castillo asin Joselito Del Rosario.\nSi Consejal Mila Raquid-Arroyo nagsabi huli ta sensitivo an resolusyon na envuelto na an pangaran kan Sangguniang Panlungsod mantang ultimo diya na an termino kan City Youth Officials ‘‘in principle’’ aprubaran na ngona an resolusyon.\nEnot nang nag-prubar an City Youth Councilor na itulod an pagpasar kan resolusyon alagad iginilid ngona kan SP nganing makua an lado kan Philippine Army, NCPO asin Punong Barangay kan Concepcion Grande antes ipasar an propuestong resolusyon.\nNag-atubang na sa sesyon an NCPO, PNP asin PB alagad huli kan sensitivo an urulay pinadagos sa paagi kan executive meeting kan Lunes, Hunyo 13.\nKan Martes, Hunyo 14 nagkasararo na aprubaran an resolusyon ‘‘in principle’’ mantang papakarhayon ngona an wording.\nAn isyu sa red tagging asin fake news contra sa mga activista nagbutwa huli kan mga reclamo kan nagkaperang mga residentes sa Sitio Balatungan, Concepcion Grande, Ciudad nin Naga sagcod na nagkakatarakot an residentes huli kan soboot harassment kan mga awtoridad.\nSi Consejal Castillo nag-abstain sa resolusyon huli ta igwa man naginibohan an Philippine Army asin NCPO sa Sitio Balatungan. (DPAureus)


Obreros disganado sa gobierno ni Duterte\nAbot sa cinco mil na mga obredo, paraoma, progresibong grupo asin iba pang sektor hali sa limang distrito kan Camarines Sur an nagparticipar sa protest rally sa Labor Day kasoodmang hapon na ginibo sa Plaza Quezon kan Ciudad nin Naga na saro sa natukar na isyu iyo an nagpalyar na pangako ni Presidente Duterte na tataposon na an ENDO.\nNagtiripon an grupo sa Bicol Central Station asin nag-martsa pasiring sa mga mayor na kalye sa centro kan Ciudad nin Naga sagcod na nagtiripon sa Plaza Quezon na bitbit an saindang mga placards sa mga inagrangay laban sa presenteng gobierno.\nSi Nelsy Rodriguez lider kan Bayan Muna sa Camarines Sur nagsabi na disganado an obreros sa paagi kan Kilusang Mayo Uno (KMU), na saindang pigdedenunciar an mga pangako kan administrasyon Duterte na sagcod sanaman sa panahon kan saindang presidential campaign.\nSaindang pighahagad sa gobierno nasyonal na gibohon nang P710 an saindang minimum wage huli ta grabe na an padagos na pagralangkawan kan mga mayor na produkto sa mercado epekto kan excise tax sa petroleum product na binabawi man sa pagpalangkaw nin presyo kan lana.\nAlagad dai man narealisar padagos na natitinaktinakan an deretso kan obreros sa Camarines Sur maging sa iba pang rehiyon.\nAn saindang tema iyo an ‘’Manggagawa Magkaisa, Ipagtanggol ang Karapatan, Itaguyod ang Militanteng Pakikibaka Laban sa Pahiran, Tuta at Pasistant Diktaduryang US-Duterte.\nTinuyaw ninda na apesar kan krisis sa ekonomiya padagos na pigtutulod ni Duterte an charter change nganing tawan nin panahon an fekeng pederalismo sa nasyon.


Si Apolinario Mabini y Maranan (Hulyo 23, 1864 — Mayo 13, 1903) sarong Filipinong rebolutionaryong lider, edukador, abogado, asin pulitiko na nagsirbing pinakaenot na konsultant sa legal asin konstitusyonal na aspeto kan paggogobyerno kan pinakaenot na gobyerno rebolusyonaryo kan Filipinas, asin siya man an pinakenot na Primer Ministro kan itinogdas an pinakaenot na Republika Filipina.\nDuwa kan saiyang obra, El Verdadero Decalogo (Ang tunay na Dekalogo, Hunyo 24, 1898), asin Programa Constitucional dela Republica Filipina (An Programa Konsitusyonal kan Republika Filipina, 1898) nagin instrumental sa pagpanday kan ngapit inaapod na Konstitusyon Malolos.\nSi Mabini naotoban niya an gabos na katongdan niya sa gobyerno rebolusyunaryo apesar nalupog na siya resulta kan helang niyang polio bago magputok an Rebolusyon Filipino kan taon 1896.\nAn papel niya sa historya nin Filipinas nahiling siyang nagsabat sa Pananakop Kolonyal kan Espanyol sa mga aldaw kan magpoon maglakop an rebolusyon, dangan an pagsabat niya naman sa pananakop kan Amerikano durante kan Gera Filipino-Amerikano. Igdi siya nasikop asin pigdestierro sa Guam kan mga awtoridad kolonyal Amerikano, dangan pinabalik asin duwang bulan pa lang kaidto, siya binawian nang buhay, kan Mayo 1903.\n1.1 Kaamayan kan buhay asin edukasyon\nKaamayan kan buhay asin edukasyonLiwaton\nSi Mabini namundag kan Hulyo 23, 1864 sa Barangay Talaga sa Tanauan, Batangas. Siya an ikaduwa sa walong aki ni Dionisia Maranan, sarong paratinda sa saod kan Tanauan, ki Inocencio Mabini, sarong daing inadalanan.\nSi Mabini nagpoon kan pag'adal sa kamot kan saiyang ina, kaiba si Maestro Agustin Santiesteban III, saiyang paratukdo haleng Davao. Ta siya nagpahiling nin pambihirang dunong, siya ibinalyo sa sarong regular na eskwelahan pagsasadiri ni Simplicio Avelino, kun saen siya nagin surogoon, na dinugangan niya pa an pagtabang-tabang sa sarong sastre - ngane malibre sana an pag'estar asin pagkakan sa aroaldaw. Dangan kaidto naghubo siya sa eskwelahan na pinapadalagan ni Valerio Malabanan, na nasasabi an kabantogan asin kahusayan sa pagtokdo nasambit pati ni Rizal sa saiyang nobelang An Subersibo.\nKan 1881 si Mabini nakua an sarong scholarship sa Colegio de San Juan de Letran sa Manila. May sarong anekdota na an sarong professor pigpaparatusik siya huli sa hitsura niyang mo'moon ta risang tios. Saiyang napangalas ini sa pagsimbag na libyanong libyano sa mga hapot na sobra pagkadipisil. An saiyang pag'adal sa Letran poropondo kun minsan huli sa kulapos siya sa pondo asin ta siya nadadagdagan an saiyang pantostos sa pagtokdo sa kaakian.\nAn saiyang ina gusto kuta na maglaog siya sa pagkapadi, alagad an saiyang hararom na mawot iyo na makatabang asin makasurog sa mga dukha. Sarong taon kan siya nakatapos sa Batsilyer en Artes na may pinakahalangkaw na onra asin bitbit an titulong Profesor sa Latin sa Letran, siya naghubo sa Unibersidad nin Santo Tomas, kun saen naresibi niya an kurso sa ley kan 1894.\nSinasabing an henereasyon ni Mabini naiiba sa henerasyo ni Rizal huli ta an kagurubay ni Mabini anas tapos sa mga lokal na paadalan asin ipinahiling apesar siring na kaya nang magpadalagan nin gobyerno manta an henerasyon ni Rizal anas pa mga buntog sa adal sa Europa asin may pag'iisip na putot pa an mga Filipino, kulang pa sa edukasyon na sa siring na kamugtakan, tinutubod nindang dai pa kayang magsadiri sa pagpadalagan nin sarong gobyerno. Ini an pagbabaing na pagladawan ni NIck Joaquin, an artista nasyonal sa literatura:\n↑ Mabini@150 FAQs\n↑ 3.0 3.1 3.2 3.3 Zaide, Gregorio F. (1984), Philippine History and Government, National Bookstore Printing Press\n↑ 4.0 4.1 4.2 4.3 Remollino, Alexander Martin (May 11–17, 2003), "Mabini: A Century After His Passing", Bulatlat.com, 3 (14)\n↑ Joaquin, Nick (July 28, 1962), "Mabini the Mystery", the Philippines Free Press\nKinua sa "https://bcl.wikipedia.org/w/index.php?title=Apolinario_Mabini&oldid=220931"\nLast edited on 3 Disyembre 2021, at 14:27\nHuring binago an pahinang ini kaitong 3 Disyembre 2021, alas 14:27.


Imbestigasyon sa pig-condemn na fishing port yaon na sa PACC\nCalabanga, Camarines Sur – Ipinaubaya na kan lokal na gobierno kan banwaan na ini sa Presidential Anti-Corruption Commission (PACC) an imbestigasyon sa depalitong patrabajo kan dating Department of Transportation and Communication (DOTC) na ngonian DOTr sa Php50 milyones na Sabang Fishing Port.\nSi Alcalde Eduardo Severo nagsabi na yaon na sa lamesa kan PACC asin Office of the Presidential Assistant for Bicol Affairs (OPABA), kun ano an saindang magiging aksyon huli ta dai na magiging operational an Fishing Port matapos madiscobre na nagaba an seawall asin nagtatagilid an edificio.\nSi Tammy Lee, regional consultant kan PACC Bicol nagpahayag na an opisina rehiyonal kan Department of Public Works and Highways (DPWH), iyo an nagkunducir nin inspeksyon sa edificio na pigrekomendar na dagos nang ipa-condemn sa dahilan na nagtatagilid na an edificio.\nSinabi pa kan alcalde na kan ikonstruhir an edificio kan Sabang Fishing Port dai nagkua sa sainda nin building asin construction permit, kan matapos na an konstruksyon pig-turn over sa Barangay Council kan Sabang bako sa Calabanga LGU.\nNapag-araman pa na an proyecto an dapat mag-implementar iyo an Philippine Fisheries Development Authority (PFDA) alagad huri nang naaraman an nagkukunstruhir kan edificio iyo an DOTC.\nAn proyecto narealisar kan panahon ni dating Presidente Benigno ‘’Noynoy’’ Aquino III.